 Inedita, ut videtur, sequens bulla *ad sacrum apostolatus* legitur tantum apud L, et istius voluminis transcriptor, nempe Benedictus Schindler, Cistercio non invenit nisi transumptumtranssumptum bullae, mense septembris anni* 1602 *exaratum a notario apostolico. Omnia fideliter transcripsit Schindler, sicut et nos hic transcripsimus, cum notis tum dicti notarii tum ipsius Schindler. COPIA UNIONIS MONASTERII CLARAEVALLIS MONASTERIO CISTERCII, ANNO 1489 Innocentius episcopus, servus servorum Dei, ad perpetuam rei memoriam. Ad sacrum apostolatus ministerium, divina disponente clementia, meritis quamvis insufficientibus, evocati, de monasteriorum omnium curae nostrae divinitus commissorum statu feliciter conservando et salubriter dirigendo, prout ex suscepti officii debito astringimur, sollicite cogitamus nonnulla ex eis interdum ex rationabilibus causis uniendo ac unitum illis abbatem praeficiendo, praesertim dum ex monasteriorum eorumdem unione utilitas et commoda in spiritualibus et temporalibus, ac totius Ordinis illorum quies, conservatio et augmentum proveniunt, et scandalis, quae retroactis temporibus occasione dictorum monasteriorum inter se de superioritate dissidentium, non sine maximo illorum et totius Ordinis eiusdem dispendio suscitata fuerunt, via praecluditur, ac rerum et temporum qualitate pensata id in Domino conspicimus salubriter expedire. Sane sicut accepimus et ad plenum iam dudum certiores effecti fuimus, licet abbas monasterii Cistercii, romanae Ecclesiae immediate subiecti, Cabilonensis dioecesis, pro tempore existens omnium aliorum monasteriorum Cisterciensis Ordinis, et dicti Ordinis tam ex primaeva ipsius Ordinis institutione, ac regularibus institutis illius, necnon privilegiis et indultis apostolicis eidem Ordini concessis semper fuerit et sit eiusdem Ordinis caput et origo, ac quondam Stephanus dicti monasterii Cistercii tertius abbas divina inspiratione quamplures viros etiam ex nobili et clara prosapia trahentes originem in dicto monasterio Cistercii in novitios, ac deinde in monachos illius receperit ac ab eis regularem professionem per monachos dicti Ordinis emitti solitam admiserint, qui postmodum adeo virtutum meritis, doctrina, religionis observantia et vitae sanctimonia sicut astrum cœlo floruerint, ut aliquis eorum, inter quos fuit sanctus Bernardus, quem praefatus Stephanus abbas monasterio Claraevallis dicti Ordinis, Lingonensis dioecesis, ab eodem Stephano abbate fundato, iuxta dicti Ordinis instituta regularia, praefecit in abbatem, sanctorum numero meruerint aggregari ; quia tamen tempore praecedente multa monasteria ob reverentiam et devotionem ipsius sancti Bernardi dicto Ordine fundata et instituta fuerunt ab ipso monasterio Claraevallis, iuxta gratiam et facultatem a patre Stephano concessam, dependentia, et sub ipsius monasterii Claraevallis filiatione consistentia, ex quo ab aliquibus vulgaribus post dicti sancti Bernardi obitum in nonnullis partibus ipse Cisterciensis Ordo sancti Bernardi Ordo, contra tamen sacrorum canonum et ipsius Ordinis instituta ac romanorum Pontificum, praedecessorum nostrorum privilegia, nuncupatum fuit, dictumque monasterium Claraevallis in redditibus satis abundat, diversi abbates dicti monasterii Claraevallis non advertentes quod ipse sanctus Bernardus, dum dicto monasterio Claraevallis praefuit, abbatibus dicti monasterii Cistercii tunc vicissim existentibus, debitam obedientiam semper praestitit, erecta cervice, nulla ratione suadente, de pari et quandoque de maiori adversus dictum monasterium Cistercii eiusque abbatem contenderunt, multasque divisiones, querelas, controversias, seditiones et dissensiones in dicto Ordine suscitarunt, totumque Ordinem non mediocriter perturbarunt, quasi ponentes in dicto Ordine duo capita et duos illi praesidentes, quae quidem dissensiones maxima damna, graves et intolerabiles expensas dicto Ordini, proh dolor ! saepius attulerunt, et quamvis per diversos romanos Pontifices praedecessores nostros desuper pluries debite provisum et declaratum fuerit dictum monasterium Cistercii esse ipsum Ordinis caput et fundamentum, prout revera existit et semper fuit, tamen saepissime dissensiones huiusmodi viguerunt, prout etiam tempore moderni abbatis dicti monasterii Claraevallis, non sine maximo ipsius Ordinis praeiudicio et detrimento, factum fuit. Verum si dicta duo monasteria Cistercii et Claraevallis, qua certis considerationibus principaliora dicti Ordinis creduntur monasteria, licet ipsius Claraevallis monasterium filia sit subiecta monasterio Cistercii insimul perpetuo unirentur, annecterentur et incorporarentur, ita ut postquam unio, annexio et incorporatio praedictae effectum sortitae forent, unicus abbas dumtaxat monasteriis praedictis praeesset, qui abbas monasterii Cistercii Claraevallis nuncuparetur, ac monachi unius etiam alterius monasterii essent, cum ipsa duo monasteria sic simul unita unum monasterium efficiant et sint, profecto is qui pro tempore praeficeretur eisdem abbas onera dictorum monasteriorum melius et facilius perferre ac plures monachos dicti Ordinis in dictis monasteriis tenere, illosque in regularibus institutis Ordinis eiusdem instruere, et deinde ad alia dicti Ordinis monasteria pro illorum reformatione et conservatione, et divini cultus inibi augmento destinare valeret, obviareturque seditionibus, et dissensionibus huiusmodi, succederetque omnis pax et vera unio ac uniformitas in toto Ordine praedicto. Nos igitur, qui ad Ordinem ipsum singularem semper gessimus et gerimus devotionis affectum, illiusque conservationem, quietem et augmentum, nostris potissimum temporibus supremis desiderans affectibus, quique dudum inter alia volumus, quod semper in unionibus commissio fieret ad partes vocatis quorum interest ad felicem et prosperum statum monasteriorum et Ordinis praedictorum salubriter intendentes, illorumque ac eis annexorum omnium fructuum, reddituum, proventuum veros annuos valores praesentibus pro expressis habentes, motu proprio, non ad alicuius nobis super hoc oblatae petitionis instantiam, sed de nostra mera liberalitate et ex certa scientia ac de apostolicae potestatis plenitudine, matura desuper deliberatione praehabita, Cistercii et Claraevallis monasteria praedicta, cum omnibus annexis ac iuribus et pertinentiis sint insimul perpetuo absque tamen modernorum illorum abbatum quoad vixerint praeiudicio, auctoritate apostolica tenore praesentium unimus, annectimus et incorporamus, ac cedente vel decendente [decedente ] altero ipsorum duorum abbatum seu monasterii cui praeest regimen et administrationem alio quomodolibet dimittente et illo quovismodo vacante, superstitem et illum qui non dimiserit ex eisdem illi ex monasteriis huiusmodi, cui tunc cedens vel decedens seu dimittens praeerat, in abbatem ex nunc prout ex tunc, et ex tunc prout ex nunc, motu, auctoritate, scientia et potestatis plenitudine similibus praeficimus et praefectum esse decernimus, curam, regimen et administrationem monasterii huiusmodi sibi in spiritualibus et temporalibus plenarie committendo, ita quod liceat ex tunc eidem superstiti per se vel alium seu alios possessionem vel quasi regiminis et administratione monasterii, cui cedens, decedens, vel dimittens praeerat et annexorum huiusmodi propria auctoritate libere apprehendere ac perpetuo retinere, illorumque fructum redditus et proventus in dictorum monasteriorum et annexorum usus utilitatemque convertere, cuiusvis licentia super hoc minime requisita, statuentes pariter et ordinantes quod ex tunc deinceps perpetuis futuris temporibus dicta duo monasteria nuncupentur monasterium Cistercium Claraevallis et unum corpus constituant, ac monachi, conversi, donati et alii familiares unius, etiam monachi, conversi, donati et familiares existent, ac per priores, subpriores, cellerarios, bursarios et alios officiarios secundum regularia dicti Ordinis instituta, iuxta dispositionem et ordinationem huiusmodi abbatis monasterii Cistercii Claraevallis pro tempore existentis gubernentur, ac cedente vel decedente praefato superstite seu monasteria huiusmodi, alio quomodolibet dimittente, etiam unus dumtaxat utrique abbas praeficiatur et ambo monasteria praedicta unum, ut praemissum est, facta ex tunc et deinceps perpetuo per unum eumdem abbatem regantur et gubernentur, et occurrente dictorum monasteriorum vacatione electio abbatis futuri, prout hactenus fieri consuevit de abbate dicti monastarii [monasterii ] Cistercii, fiat in ipso monasterio Cistercii, ad quam faciendam monachi Claraevallis de choro prioris existentes ad nteressendum [interessendum ] dictae electioni cum monachis ipsius monasterii Cistercii ad dictum monasterium Cistercii vocentur seu mittantur, et deinde, facta electione huiusmodi, dictae electioni praesidentes aut aliam partem conventus monasterii Claraevallis ad Cistercium convocent, aut se ad Claraevallem transferant ad recipiendum vota ipsius alterius medietatis dilectorum filiorum conventus dicti monasterii Claraevallis, et omnibus votis huiusmodi receptis, electionis huiusmodi negotium concluandatur, prout fieri consuevit in electione abbatis dicti monasterii Cistercii pro tempore electi ; et ne occasione dictae unionis praesertim circa primas quatuor filias dicti Ordinis, qui in Capitulo generali Ordinis eiusdem et in electione abbatis monasterii Cistercii pro tempore existentis habent intervenire, aliqua inordinatio subsequatur, motu et scientia ac potestatis plenitudine similibus volumus et ordinamus, quod loco dicti monasterii Claraevallis, de Morimundo tertia et de Prulliaco dicti Ordinis monasteria, Lingonensis et Senonensis dioecesium, quarta filia existent et esse censeantur, citra tamen quarumlibet aliarum rerum mutationem, districtiusque abbati monasterii Cistercii Claraevallis pro tempore existenti, ac omnibus et singulis monachis et personis eorumdem monasteriorum, ne clenodia et alia bona mobilia pretiosa unire ex monasteriis pertinentia ad aliud ex eisdem monasteriis transferre, ac sub excommunicationis necnon inhabilitatis ad dignitates, administrationes et officia quaecumque, latae sententiae poenis, quas eo ipso singuli eorum contrafacientes incurrant conventibus monasteriorum Cistercii et Claraevallis huiusmodi ne, occurrente hac prima vacatione, alteras ex ipsis duobus monasteriis ad aliquam electionem seu postulationem procedere et alias se contra praemissa directe vel indirecte intromittere aut attentare praesumat, quod si secus fecerint, electionem et postulationem ac omnia per eos attentata irrita et inania nulliusque roboris vel momenti fuise [fuisse ] et esse, motu, scientia, auctoritate et potestatis plenitudine similibus ex nunc prout ex tunc et e converso declaramus. Quocirca venerabili fratri nostro episcopo Cabilonensi et dilectis filiis abbati monasterii Sancti Stephani Divionensis, ac decano ecclesiae collegiatae Beatae Mariae Belnensis, Lingonensis et Eduensis dioecesium, motu et scientia similibus mandamus, quatinus ipsi vel duo aut unus eorum, per se vel alium seu alios, abbati superstiti praefato in praemissis efficacis defensionis praesidio assistentes, ac praemissa omnia et singula ubi et quando expedierit, fuerintque desuper requisiti, solemniter publicantes faciant auctoritate nostra eumdem abbatem superstitem facultate apprehendendi possessionem huiusmodi pacifice gaudere, sibique a dilectis filiis conventus monasterii tunc vacantis ac annexorum illius et membrorum ab eo dependentium, obedientiam et reverentiam congruentes, necnon a vasallis [vassallis ] et aliis subditis illorum consueta servitia et iura sibi ab eis debita, prout Nos etiam eis sub poenis supradictis quas eo ipso, si contrafecerint, incurrant, per praesentes in virtute sanctae obedientiae districte praecipiendo mandamus integre exhiberi, non permittentes eum per ipsos conventus vasallos et subditos ac alios quoscumque etiam cuiuscumque dignitatis, status, gradus, ordinis et conditionis fuerint, desuper indebite molestari, contradictores, molestatores quoslibet et rebelles per censuras ecclesiasticas et alia iuris opportuna remedia, appellatione postposita, compescendo cum illorum aggravatione et reaggravatione, invocato etiam ad hoc, si opus fuerit, auxilio brachii saecularis, non obstantibus nostra praedicta ac aliis institutionibus et ordinationibus apostolicis, etiam quibus caveretur quos de monasteriis valorem annuum ducentorum ducatorum auri communi aestimatione excedentibus consistorialiter provideri deberet, et alias et illis etiam per Sedem praedictam factae provisiones seu quaevis aliae dispositiones nullius essent roboris vel momenti, necnon felicis recordationis Bonifacii Papae VIII, praedecessoris nostri, de uno et duobus dictis in concilio generali editis statutis quoque et consuetudinibus monasteriorum et Ordinis praedictorum iuramento, confirmatione apostolica, vel quavis firmitate alia roboratis, privilegiis quoque et indultis apostolicis dicto Ordini concessis, quibus omnibus etiam si de illis eorumque totis tenoribus pro illorum sufficienti derogatione specialis, specifica et expressa individua ac de verbo ad verbum, non autem per generales clausulas id importantes, mentio habenda forte tenores huiusmodi praesentibus pro sufficiente expressis et insertis habentes, illis alias in suo robore permansuris hac vice dumtaxat, motu et scientia ac plenitudine potestatis similibus specialiter et expresse derogamus ac derogatum esse volumus, contrariis quibuscumque, aut si conventibus, vasallis [vassallis ] et subditis praefatis vel quibusvis aliis, communiter vel divisim ab eadem sit Sede indultum, quod interdici, suspendi et excommunicari non possint per litteras apostolicas facientes plenam et expressam ac de verbo ad verbum de indulto huiusmodi mentionem et quibuslibet aliis privilegiis, indulgentiis et litteris apostolicis generalibus vel specialibus quorumcumque tenorum existant, per quae praesentibus non expressa vel totaliter non inserta effectus earum impediri valeat quomodolibet vel differri, et de quibus quorumque totis tenoribus de verbo ad verbum habenda sit in nostris litteris mentio specialis. Volumus autem quod propter unionem, annexionem et incorporationem praedictam in dictis monasteriis divinus cultus ac solitus monachorum et ministrorum numerus nullatenus minuatur, sed eorum ac conventuum eorumdem congrue supportentur onera consueta, quodque unio, annexio et incorporatio praedictae ex nunc omnimodum effectum sortiantur et sortitae censeantur quoad hoc, ut in quibusvis revocationibus unionum, annexionum et incorporationum effectum non sortitarum quae in futurum per Nos vel Sedem praedictam fierent, et iam cum quibuscumque derogatoriarum derogatoriis clausulis, utpote effectum iam sortitae non includantur, sed illis non obstantibus in suis robore et efficacia permaneant, sicque nostrae intentionis incommutabiles esse ac per quoscumque iudices et commissarios, etiam causarum palatii apostolici auditores, in quacumque instantia sublata eis et cuilibet eorum quavis alia interpretandi facultate sententiari, diffiniri et iudicari debere. Et insuper ex nunc irritum decernimus et inane, si secus super his a quoquam quavis auctoritate scienter vel ignoranter contigerit attentari. Ceterum quia difficile foret praesentes litteras ad singula quaeque loca, in quibus expediens fuerit, deferre, volumus ac motu et scientia similibus decernimus, quod illarum transumptis [transsumptis ] manu publici notarii inde rogati, subscriptis et sigillo abbatis dicti monasterii Cistercii vel alicuius praelati aut personae in dignitate ecclesiastica constitutae seu curiae ecclesiasticae munitis, ea prorsus in iudicio et extra ac alias ubilibet fides adhibeatur quae praesentibus adhiberetur, si essent exhibitae vel ostensae. Nulli ergo omnino hominum liceat hanc paginam nostrae unionis, annexionis, incorporationis, praefectionis, constitutionis, statuti, ordinationis, inhibitionis, declarationis, mandati, derogationis, voluntatis et decreti infringere, vel ei ausu temerario contraire. Si quis autem hoc attentare praesumpserit, indignationem Omnipotentis Dei ac beatorum Petri et Pauli apostolorum eius se noverit incursurum. Datum Romae apud Sanctum Petrum, anno Incarnationis dominicae millesimo quadringentesimo octuagesimo nono, quinto idus aprilis, pontificatus nostri anno quinto. Ita signatum Hie. Balbanus. * * * Haec praesens supradicta copia extracta fuit a suo vero originali integro et sine littura in pergameno existenti authentice expedito, collationata fuit de verbo ad verbum per me Thomam Lambertum, presbiterum Lingonensis dioecesis, publicum auctoritate apostolica notarium, Divione commorantem et immatriculatum. Acta fuerunt haec Divione in aedibus Cisterciensibus die tertia decima mensis septembris anno Domini millesimo sexcentesimo secundo, hora octava ante meridiem, praesentibus ibidem dominis Benigno de Vault et Nicolao Grapin, clericis Divione commorantibus, testibus ad hoc vocatis et subsignatis. B. de Vault, *avec paraphe*. N. Grapin, *avec paraphe*. Lambert, *avec paraphe*, notarius apostolicus. * * * Ita signati sunt in copia authentica in archiviis Cistercii reservata. Originale autem a longo iam tempore perditum est, aut nequiter distratum latet. Hanc copiam scripsit F[rater] B[enedictus] S[chindler] P[rior] S[ancti] U[rbani] et reverendissimi domini nostri abbatis generalis capellanus et secretarius, 1736, 15 aprilis. * * *  Die quinto augusti huiusce anni, directa fuit ad capitulum cisterciense epistola Innocenti VIII *Accepimus litteras vestras*, cuius textus habetur apud Henriquez, *Regula, constitutiones et privilegia ord. cisterc.*, Antverpiae, 1630, p.> 199, et apud *Privilegia ord. cisterc.* Divione, 1491, opera et impensa Ioannis de Cireyo, Cistercii abbatis, qui etiam summarium dictae epistolae sic refert*. Breve sub annulo piscatoris per quod ad instantiam abbatis Cistercii, quem ordinis generale nominat, pro securitate conscientiarum, declarat sententias et poenas positas in bulla praecedenti super reformatione ordinis, non ligare nisi negligentes et rebelles et reformationem impedientes aut retardantes. Et nihilominus praecipit capitulo generali, quod singulis annis deputet visitatores et reformatores monasteriorum viros doctos in statutis, et ceremoniis ordinis instructos, qui per se officium exercere sciant ut omnia uniformiter observentur sicut in Cistercio, et de omnibus informent sequens capitulum generale, sic prudenter providendo quod neque ipsi visitatores neque visitati propterea graventur. Quomodo capitulum generale per vicinos et remotos abbates frequentari debeat. Quod abbates non ducant comitivam per quam ordo in expensis gravetur, sed solum secundum formam ordinis, ubi *Benedictina* esset videnda. Quod ordinis debita solvantur. Quod credant dicendis per abbatem Cistercii ex parte sua multa beneficia promittentem. Quod collegia studentibus multiplicentur et scholares idonei usque ad gradum interteneantur, valde benigne hortando ut haec omnia observentur. Et si praedicta non adimpleant, quod abbas Cistercii etiam apostolica auctoritate haec omnia ordinare praecipere et mandare poterit et debeat. Vide textum multum pregnantem, quod sufficienter in summario explicari non posset, et tamen plurimum ordini servit. * * * STATUTA EIUSDEM ANNI Anno Domini millesimo quadringentesimo octogesimo nono, in generali Capitulo apud Cistercium, statuta et diffinita sunt quae sequuntur. ORATIONES 1.   Pro sanctissimo… *etc. ut in anno* 1484. 2.   Praeterea pro serenissimo… *etc. ut in anno* 1449. 3.   Insuper pro burgensibus… *etc. ut in anno* 1449. 4.   Ceterum pro pace… *etc. ut in anno* 1449. 5.   Demum pro felicis… *etc. ut in anno* 1470. [DIFFINITIONES] GENERALES 6.   Cum Ordo noster… de antiquo debito, ac etiam in summa 6027 francorum, 7 grossorum, 3 alborum de resta ultimorum computorum de et pro tempore praeterito… *etc.* contributionem novem millium florenorum… *etc. ut in anno* 1449. 7.   Generale Capitulum certa et explorata cognitione intelligens honestam religiosam et secundum sacri Ordinis nostri instituta, regularis observantiae monasticam vitam religiosorum ac dilectorum in Christo fratrum ac filiorum priorum et conventuum partium Hollandiae, Flandriae et circumadiacentium provinciarum, monasterio Campensi mediate vel immediate pro maiori parte subiectorum, omnipotenti Deo, a quo omne bonum in cordibus suorum fidelium emanat, devotas Altissimo gratiarum actiones et agit et habet, dictorumque priorum fervorem et zelum ad sacri Ordinis nostri regularem observantiam, obedientiam et uniformaitatem [uniformitatem ] laudavit et comprobavit, adhortans eos quatinus in vitae puritate et sancta reformatione semper patrum nostrorum vestigia insequentes persistant. Verum cum dicti priores asserant se multas ob causas in provinciis suis regularem observantiam, in qua nunc stare videntur, integre diu conservare non posse, nisi quaedam instituta ab eis excogitata et hactenus observata a nobis confirmarentur et rata haberentur ; quae quidem instituta de verbo ad verbum hic sunt inserta. *Primo*, ut habeant abbatem Campensem pro patre abbate suo mediato sive immediato, ac pro visitatore, attamen abbatis Cistercii et Capituli generalis nutu amovibilem, sicut hactenus habuerunt iuxta singulorum prioratuum incorporationem, et quod ipsi priores et conventus eorumdem possint et valeant inter se habere religiosam confraternitatem et societatem, sicut hactenus habuerunt, salvis omnibus Ordinis institutis. *Secundo*, ut omnes priores in parte vel in toto possint semel omni anno religiosam inter se habere congregationem, convenireque in loco Ordinis ab eis deputando, ad tractandum de mutua visitatione, reformatione et aliis rebus ad sacram religionis observantiam et conservationem dictorum prioratuum pertinentibus, et quotiens viderint expedire eorum religiosae conversationi aliqua fore necessaria, ea aut domino Cistercii aut generali Capitulo denuntient, ut per eos ordinentur et instituantur. *Tertio*, ut dicti prioratus perpetuo sic ut sunt prioratus permaneant, atque ut de consensu et commissione abbatis Campensis valeant tres principaliores priores, scilicet de Yselstein, Ziebekelo et de Warmonda iuxta modum et formam Ordinis et consuetudinem ab eis hactenus observatam se mutuo visitare, et singuli singulas suas filias per filiationem seu commissionem ipsis subiectas sive commissas ita dumtaxat, ut nihil in ipsis visitationibus constituant aut imponant, quod sit contra Ordinis institutiones et ordinationes. *Quarto*, ut prior sic visitans habeat plenariam auctoritatem visitandi, corrigendi, instituendi et destituendi, tam in capite quam in membris, quae ordinanda et destituenda secundum Ordinis formam invenerit, et quotiens opus et expediens fuerit, electiones priorum iuxta morem Ordinis celebrandi, quas abbas Campensis paterna et Capituli generalis auctoritate poterit confirmare, secundum formam Ordinis et consuetudinem hactenus observatam. *Quinto*, ut ipsi priores habeant auctoritatem suos subditos absolvendi ab omnibus casibus et criminibus, a quibus possunt abbates Ordinis nostri suos subditos absolvere, quodque possint et valeant exercere omnes actus Ordinis qui de iure spectant ad abbatem, dempto baculo pastorali, tonsura clericali et aliis similibus eminentiam dignitatis abbatialis necessario concernentibus. *Sexto*, ut quaedam monasteria dictorum prioratuum propter vicinitatem et magnarum civitatum circumcircaiacentium inclusa sic ut cogantur inclusa permanere, propter iuramentum voluntarium desuper emissum et professionem factam. *Septimo*, ut fratres laici caputiati prioratuum praefatorum recipiantur ad gratiam et privilegia Ordinis, ita quod facientes professionem conversorum dicantur donati, ceteri vero in simplici habitu honesto obedientiam, castitatem et paupertatem religiose absque professione desuper emissa servantes, dicantur et sint familiares, gaudeantque privilegiis et libertatibus Ordinis ; verumtamen laudabile erit pro reverentia Ordinis, etiam statum conversorum, quantum commode fieri poterit, intervenire sicut fieri solet et debet, iuxta Ordinis instituta. — Praefatos omnes et singulos articulos praesens generale Capitulum maturius examinans et pensans, quamquam praeter communem Ordinis formam quaedam in se continere videantur, tamen quia ob necessitatem ratione patriae aliter faciendo, regularem observantiam non possent ut ceperunt conservare, eos omnes articulos recipit, acceptat, probat, et usque ad ipsius Capituli generalis revocationem semper observandos ab omnibus et singulis dictorum prioratuum regularibus personis confirmat ; nihilominus tamen dictorum monasteriorum prioribus pro tempore existentibus in virtute salutaris obedientiae, et sub excommunicationis latae sententiae poena districtius inhibendo, ipsum Capitulum mandat et praecipit, ne deinceps quidquam novitatis, quod in *Usibus* Ordinis aut *Diffinitionibus* non contineatur audeant aut praesumant quomodolibet instituere, aut institutum servare vel tenere, nisi de speciali et expressa domini abbatis Cisterciensis aut Capituli generalis licentia et auctoritate. 8.   Ut autem dicti prioratus et personae ibidem Deo servientes sub sacri Ordinis nostri obedientia perpetuo firmiter maneant, dictum generale Capitulum praefatis omnibus et singulis prioribus nunc vel pro tempore existentibus ordinat, praecipit, et sub dictis obedientia et censuris mandat, quatinus ea quae inter se tractabunt aut servanda instituent, fideliter in scriptis redacta et per unum aut duos ipsorum priorum, vel aliorum suorum fratrum ab ipsis eligendorum, semel de biennio in biennium domino abbati Cistercii vel Capitulo generali confirmanda et ratificanda, aut certe refutanda et improbanda praesentent et exhibeant, stabuntque per omnia iudicio, monitionibus, inhibitionibus vel iussionibus ipsius domini Cistercii vel Capituli generalis. Insuper taxam contributionum cuilibet dictorum prioratuum per generale Capitulum impositam vel imponendam infallibiliter sub poenis et censuris in statutis, diffinitionibus et privilegiis Ordinis contentis et expressis contra non solventes et non venientes ad idem Capitulum generale inflictis et promulgatis, per se vel per manus abbatis Campensis annis singulis generali Capitulo aut domino Cistercii transmittent et persolvent, venientque et conversabuntur in omnibus secundum formam Ordinis nostri ; et pro ampliori rerum elucidatione hic inseritur dictarum contributionum taxa per generale Capitulum consilio abbatis Campensis facta. 9.   Cum instantia et supplicatione generalis Capituli novissime anno praeterito celebrati reverendissimus dominus noster Cisterciensis pro bono, utilitate et reformatione monasteriorum utriusque sexus et locorum regularium in partibus transalpinis sitorum, necnon pro rebus Ordinis maxime pro gratiis et privilegiis impetrandis ad Sanctissimum dominum nostrum, dominum Innocentium, Pontificem maximum, viam labore maximo peregerit, et cuncta sibi a dicto generali Capitulo et ab Ordine multis rogationibus et precibus iniuncta, tam in dicta reformatione quam in impetratione multarum et quasi inestimabilium gratiarum, privilegiorum et indultorum a Sanctissimo domino nostro per eumdem favorabiliter obtentorum fructuosissime et ad honorem profectumque Ordinis peregerit, pro quorum impetratione, redemptione et expensis Ordo ad banchum in sex millium ducatorum, vel eo circa, obligatus existat, et pro qua summa ipse R. D. N. Cisterciensis cum ipso Ordine obligatus permaneat et manet, idem Capitulum generale praemissis providere et pro eis multas gratias possibiles apud eumdem R. D. nostrum habendo, et conformiter ad diffinitionem anno praecedenti editam, quam idem praesens generale Capitulum approbando confirmat, dat eidem R. D. nostro Cisterciensi auctoritatem, potestatem et facultatem in forma camerae seu alio meliori et tutiori modo, via et forma, quibus poterit, obligandi Ordinem ad dictum banchum seu ad banchos, seu mutuum contrahendi, ut citius Ordo a praedictis debitis liberetur, in plenaria Ordinis potestate. 10.   Nos, frater Ioannes, etc. Quia iuxta beati Benedicti regulam summa cura de infirmis fratribus ante omnia et super omnia haberi debet, et dudum R. D. Cistercii, sicut et antea dominus Claraevallis, s. th. pr. monasterium B. M. de Grandisylva domino episcopo Montisalbani commendato visitando rationabiliter ordinaverint, et in suis visitationum cartis posuerunt, ut certae terrae incultae, excultae et terrae, prata in circuitu monasterii existentia, et cum in nostro Capitulo hactenus extiterit ordinatum, ut omnia et singula bona mobilia et utensilia per decessum quorumcumque religiosorum nostri Ordinis ex aliqua sibi commissa administratione aut alias reperta ad unum infirmitorii, pro ipsis infirmis, et non alibi, neque alio modo applicarentur, quod tamen tam salubre et pium statutum nonnulli eiusdem domini commendatarii impedire nituntur, volentes contra sacras Ordinis constitutiones talia bona tamquam spolia ad usum et utilitatem suam praefati domini commendatarii convertere et exponere, praesens generale Capitulum praedictam ordinationem praefatorum Cistercii et Claraevallis dominorum abbatum pro ipso de Grandisylva monasterio, quam etiam generaliter pro omnibus aliis monasteriis totius nostri Ordinis, quibuscumque praelatis aut aliis personis cuiuscumque status, gradus seu praeeminentiae existant, commendatis, approbat, ratificat et confirmat, in virtute salutaris obedientiae et sub censuris Ordinis praecipiendo, ut omnia huiusmodi bona et utensilia ad praefatum infirmitorii usum et infirmorum necessitatem quandocumque casus contigerit, et non ad aliud applicentur et attribuantur. Executionem huius diffinitionis, quoad ipsum de Grandisylva monasterium, ac etiam alia sibi commissa abbati de Candelio in plenaria Ordinis potestate committendo. 11.   Cum secunda dies Capituli generalis hoc anno cecidit in diem dominicam, in qua non licet agere causas litigiosas, idcirco praesens generale Capitulum omnes et singulas assignationes factas ad praedictam diem secundam Capituli ad agendum causas huiusmodi remittit ad proximam diem feriatam apud Divionem decidendas. 12.   Quia multae et variae in hoc generali Capitulo causae tam generales quam particulares monasteriorum et personarum Ordinis motae fuerunt ac ventilatae, quae propter brevitatem temporis hucusque terminari non potuerunt, praesens generale Capitulum eadem causas omnes et singulas, tam motas quam adhuc movendas, R. D. N. Cistercii ac reverendis patribus et dominis quatuor primis ceterisque Diffinitoribus per eosdem assumendis in Divione decidendas et terminandas remittit, in plenaria Ordinis potestate, pariformi ac si in Cistercio durante Capitulo ipso decisae fuissent et terminatae. 13.   Quia reverendissimus pater noster dominus Ioannes, abbas Cistercii, s. th. pr., tamquam totius Ordinis nostri verus zelator et amator, ad instantiam et humilem requisitionem Capituli generalis, ut patet per diffinitionem anno superiore editam, non obstantibus senili aetate et aliis variis impedimentis, labores sumpsit visitandi et reformandi, quantum sibi possibile fuit, monasteria Ordinis utriusque sexus transalpina, ubi non modicum fructificavit, impetravitque et obtinuit amplissimam a Sanctissimo domino nostro, domino Innocentio Papa VIII privilegia, quasi totius religionis nostrae pereuntis reparativa et restaurativa, illaque ad longum in hoc praesenti diffinitorio, praesentibus et audientibus universis Diffinitoribus et officiariis abbatibus publice legi fecit, praesens generale Capitulum pro tantis laboribus debitas agens gratias eidem reverendissimo patri, privilegia ipsa omnia et singula in omnibus suis punctis et clausulis acceptat, laudat et recipit, ac etiam omnia per ipsum in dicta legatione facta, grata habet, volens, cupiens et orans ea deinceps integra et inconcussa permanere et a personis Ordinis recipi absque quacumque contradictione ; iubet etiam dictum generale Capitulum expensas universas pro dictorum privilegiorum impetratione, et in hac fructuosa legatione factas ex denariis communibus Ordinis persolvi, tam in bancho quam alibi. 14.   Maximae benevolentiae, immensisque beneficiis a Sanctissimo in Christo patre et domino nostro, domino Innocentio Papa moderno, nostri Cisterciensis Ordinis zelatore, reformatore, restauratore et defensore clementissimo, eidem Ordini nostro Cisterciensi multipliciter exhibitis in variis gratiis, libertatibus et privilegiis ipsi Ordini fructuosissimis gratiose et liberaliter concessis, pro suo modulo debitam gratitudinem rependere cupiens, simulque mentis oculos dirigens ad arduissima negotia, oneraque gravissima ex parte sanctae matris Ecclesiae catholicae, his temporibus per hostiles incursus heu ! plurimum turbatae, suae Sanctitatis humeris ad praesens prementia, quibus tamquam super unici patris benignissimique sui benefactoris afflictione compatiens, quia temporali auxilio succurrere non valet, saltem spirituali et quo sibi fuerit possibile obsequio subvenire satagens, ultra psalmum *Laetatus sum*, quem cum certis collectis infra actionem in omnibus missis conventualibus, pro submovendis adversitatibus sanctae matris Ecclesiae dici iam dudum constituit, praesens generale Capitulum universis et singulis abbatibus, prioribus, subprioribusque, cantoribus, confessoribus monialium, ceterisque sacerdotibus ac personis regularibus Ordinis utriusque sexus quibuscumque ubilibet constitutis, in virtute salutaris obedientiae et sub censuris Ordinis districte mandat et praecipit, quatinus in omnibus et singulis monasteriis et locis conventualibus Ordinis, deinceps in missa conventuali quotidie post collectam *Ecclesiae* quae pro felici statu Ecclesiae catholicae ab antiquo semper in Ordine dici consuevit, dicatur collecta *Deus fidelium omnium pastor*, pro salute et prosperitate conservationeque eiusdem Sanctissimi domini nostri solemniter ; et nihilominus in missis privatis ab omnibus et singulis sacerdotibus, dum sacra missarum celebraverint officia, specialis fiat memoria seu oratio pro eodem ; non sacerdotes autem et moniales quolibet anno semel ad minus totum psalterium davidicum persolvant suisque devotis orationibus privatis iugiter intercedant pro saepefato Sanctissimo domino nostro, quamdiu vitam duxerit in humanis, quam pro Ecclesiae suae sanctae catholicae felici regimine Altissimus longaeve conservare dignetur. 15.   Semper obedire volens et humiliter parere praesens generale Capitulum paternis monitis ac mandatis Sanctissimi domini nostri Papae super reformatione Ordinis, ut tenetur, omnes et singulos commissarios per diversas mundi provincias pro visitatione et reformatione monasteriorum Ordinis utriusque sexus in generali Capitulo anno Domini M. CCCC. LXXXVII apud Cistercium celebrato deputatos, adhuc pro isto anno continuat, omnes litteras commissionum eis datae secundum omnia sua puncta confirmat, et adhuc per annum istum usque ad proximum generale Capitulum in suo robore manere declarat, istis dumtaxat exceptis, qui in certis regnis et provinciis instituti fuerunt, ubi iam per generale Capitulum de aliis commissariis de novo est provisum, in virtute salutaris obedientiae et sub censuris Ordinis omnibus et singulis commissariis praedictis, quatinus commissiones sibi factas debite exsequantur, aliis vero abbatibus, abbatissis, prioribus, priorissis, ceterisque personis regularibus illarum partium ut dictis commissariis devote obediant districte praecipiendo. 16.   Quia Ordinis statutis et diffinitionibus inhibetur omnibus et singulis abbatibus, abbatissis, aliisque monasteriorum Ordinis regimini praesidentibus utriusque sexus, ne personas aliquas, quae de legitimo matrimonio non fuerint procreatae in suis monasteriis ad professionem regularem recipiant seu admittant ; et insuper ne reliquias aliquas sanctorum sine licentia Sanctae Sedis apostolicae, aut Capituli generalis, a suis monasteriis et locis alienent, praesens generale Capitulum conformiter ad antiquas diffinitiones et statuta Ordinis inhibet abbati de Vetericampo, suoque conventui sub censuris Ordinis et aliis poenis in huiusmodi statutis contentis, ne deinceps aliquam personam extra legitimum matrimonium natam in suo monasterio ad regularem professionem recipiant, neque alicui reliquias sanctorum de suo monasterio tradant, sine Sanctae Sedis apostolicae aut Capituli generalis speciali licentia. 17.   Quia propter dissolutam vitam quorumdam monachorum girovagorum honor Ordinis in regno Bohemiae plurimum denigratur, in virtute salutaris obedientiae et sub censuris Ordinis, mandat et praecipit praesens generale Capitulum omnibus et singulis abbatibus, et praesertim commissariis Ordinis in illis partibus, quatinus omnes tales ubicumque reperti fuerint de partibus illis expellant, et ad sua monasteria redire faciant. Similiter ut ipsi abbates suos monachos vagabundos ad ipsa revocent, neque permittant aliquos de suis monachis stare extra monasteria, sive curam regere animarum, aut alia officia eis non licita exercere, nisi forte monasteria habeant ecclesias aliquas parochiales, seu etiam capellas et grangias sibi incorporatas, quas per suos monachos regere possint ; tunc enim monachos ibidem de licentia suorum abbatum manentes, Ordinis commissarii stare permittant, quamdiu vitam duxerint religiosam et honestam. 18.   Grave ferens generale Capitulum diversos abusus enormitatesque, et a communibus Ordinis statutis et diffinitionibus deviantes, quae in nonnullis monasteriis germanicae nationis et prasertim [praesertim ] regni Poloniae introducti seu introductae dicuntur, in eo potissime in monasteriis Dobra, Vangrowitz et Lynda sub visitatione abbatis de Paradiso in regno Poloniae, quoddam statutum seu consuetudo quaedam habetur, ut nulli nisi de civitate Coloniensi nati ibidem recipiantur ad professionem Ordinis, unde nonnunquam contingit ut, quia alii de dicta civitate oriundi ibidem ad professionem regularem admitti petentes non inveniuntur, spurios, bastardos aut aliunde inhabiles et defectuosos, seu ad statum monasticum minus idoneos ibidem recipere oporteat, in grave tam ipsorum monasteriorum, quam etiam totius Ordinis scandalum, et honoris, famae ac spiritualis et temporalis status detrimentum. Quibus omnibus obviare cupiens idem Capitulum, statutum praedictum, si tamen sit aut habeatur, tamquam contra communia instituta Ordinis, imo et contra tam divinae quam humanae legis edictum et naturalem aequitatem militans, cum non sit acceptio personarum apud Deum, et de omni natione mundi quae sub coelo est populum acceptabilem Deo, ac divini cultus observatores, colligere possumus et debemus, praefatamque consuetudinem vel potius corruptelam reprobans, cassans, irritans, et de medio prorsus tollendo et deinceps obmittendo et recipiendo declarans abbatibus, prioribus, ceterisque personis regularibus dictorum monasteriorum, in virtute salutaris obedientiae et sub excommunicationis poena districte prohibet, ne deinceps in statuto praedicto, seu dicta consuetudine de non recipiendis personis ad professionem Ordinis nisi de Colonia natis, si quovismodo occupent aut impediant, sed de quacumque natione oriundos, quos Spiritu Sancto ad statum monasticum suscipiendum ductos verisimiliter agnoverint, et quos aliunde ad Ordinis observantiam regularem et cultum divinum perficiendum dispositos invenerint, indifferenter recipiant, bastardos, spurios seu illegitime natos, vel aliunde defectuosos et minus idoneos undecumque fuerint penitus respuendo et refutando ; publicationem et executionem huius diffinitionis abbati de Paradiso committendo, cui in virtute salutaris obedientiae et sub censuris Ordinis praecipit idem Capitulum, ut tam in dictis monasteriis quam aliis quibuscumque suae commissionis, tam dictum abusum quam omnes alios a communibus Ordinis statutis deviantes, tam in divino servitio, quam alias a quibuscumque introductos prorsus extirpet, omnes et singulas dictarum partium personas regulares ad se conformandum communibus Ordinis et sanctorum patrum decretis viriliter compellat, in plenaria Ordinis potestate. ELECTIONUM CONFIRMATIONES 19.   Electionem, promotionem, institutionem et installationem fratris Nicolai de Soppia ad dignitatem abbatialem monasterii de Igniaco rite et legitime secundum Ordinis formam per dominum abbatem Claraevallis, s. th. pr., eiusdem monasterii patrem abbatem, post cessionem et resignationem fratris Nicolai novissimi eiusdem monasterii Igniacensis abbatis, factas et celebratas… generale Capitulum approbat… *etc.* 20.   Ad idem, pro fratre Bartholomeo Porro, professo monasterii Claraevallis, Mediolanensis dioecesis, ad dignitatem abbatialem monasterii Beatae Mariae de Ligno, Rosanensis dioecesis, per provisionem seu collationem eidem per abbatem Sancti Galgani, auctoritate Ordinis, rite… *etc.* 21.   Electionem, promotionem, institutionem et installationem fratris Michaelis Sitz de Malcerdringen ad dignitatem abbatialem monasterii de Porta coeli, alias Tennenbach, Constantiensis dioecesis, post resignationem fratris Conradi eiusdem monasterii Portae cœli nuper abbatis, per abbatem de Salem, eiusdem monasterii patrem abbatem, rite… *etc.* 22.   Item, electionem, promotionem, institutionem et installationem fratris Conradi ad dignitatem abbatialem monasterii de Villerio Metensi, rite et secundum Ordinis formam per abbatem Pontistheffridi [Pontisthieffridi ] et priorem Morimundi, auctoritate domini Morimundi eiusdem monasterii patris abbatis, factas… *etc.* 23.   Promotionem et provisionem de persona fratris Ioannis Liborel, s. th. pr., et provisoris collegii Sancti Bernardi Parisiis, ad dignitatem abbatialem monasterii de Bithania, Bisuntinensis dioecesis, per cessionem et resignationem fratris Ioannis de Salinis, tunc eiusdem monasterii abbatis, pure et simpliciter factam, rite et secundum Ordinis formam, per reverendissimum dominum nostrum Cisterciensem, sua totius Ordinis et Capituli generalis auctoritate acceptatam, factas et celebratas, *etc.* 24.   Electionem, promotionem, etc. de persona fratris Arnoldi Sebruerg ad dignitatem abbatialem monasterii de Iardineto R. D. N. Cisterciensi immediate subiecti per abbates de Sancto Remigio et de Molinis, auctoritate eiusdem R. D. N. Cisterciensis, rite factas, *etc.* 25.   Ad idem, de persona fratris Nicolai Crafft ad dignitatem monasterii de Volkoldrode, Maguntinensis dioecesis, per abbatem de Riddageshusen, auctoritate abbatis Veteris campi, eiusdem monasterii patris abbatis, factas, *etc.* 26.   Ad idem, de persona fratris Nicolai Angeli ad dignitatem abbatialem monasterii Ebracensis, Herbipolensis dioecesis, rite et legitime per abbates de Fontesalutis et de Lanckheim, auctoritate Ordinis factas, *etc.* 27.   Electionem, promotionem, creationem, institutionem et installationem de persona sororis Catherinae de Turre ad dignitatem monasterii monialium de Elnonenca, Vabriensis dioecesis, per abbatem de Ardorello, auctoritate R. D. N. Cisterciensis et totius Ordinis, rite et legitime factas, *etc.* 28.   Promotionem, provisionem et institutionem fratris Michaelis Buffereau, professi monasterii de Vallibus Sernay, ad dignitatem abbatialem monasterii de Oratorio, per dominum abbatem Firmitatis post admissionem et acceptationem cessionis, resignationis iuris, quod frater Ioannes Lechevrier abbas de Vallibus Sernay habebat et praetendebat in dicto monasterio, rite et secundum Ordinis formam, auctoritate R. D. N. Cisterciensis et totius Ordinis, factas, *etc.* 29.   Ad idem, pro electione, promotione, institutione et installatione de persona fratris Ioannis, professi monasterii de Victoria, Salzburgensis dioecesis, ad dignitatem abbatialem eiusdem monasterii per abbatem de Novomonte, auctoritate Ordinis factis, *etc.* 30.   De sufficientia, probitate et idoneitate abbatis de Laude confidens generale Capitulum dat eidem auctoritatem, facultatem et plenum posse approbandi, ratificandi et confirmandi electiones, promotiones, institutiones et installationes abbatissarum de Braella et de Vivario, Attrebatensis dioecesis, si eas approbandas, ratificandas et confirmandas, in plenaria Ordinis potestate, etc. 31.   Cum monasterium de Regali Maioricarum per Sanctissimum dominum nostrum Papam iam dudum in commendam fuerit concessum magistro Iacobo Roys, s. th. pr., monacho monasterii de Populeto expresse professo, ipse vero magister Iacobus commendam huiusmodi in manus praesentis generalis Capituli resignaverit, idem generale Capitulum tum auctoritate apostolica qua fungitur in hac parte, tum etiam totius Ordinis potestate, eumdem magistrum Iacobum in verum abbatem dicti monasterii de Regali tenore praesentium creat et instituit, mandans ac praecipiens omnibus et singulis eiusdem monasterii regularibus personis, quatinus ipsum tamquam verum et indubitatum eorum abbatem suscipiant eidemque professionem faciant. 32.   Visis ac diligenter examinatis litteris patentibus abbatis Herivadi super institutione fratris Tiro, petiti in abbatem monasterii de Insula Dei, et abbatum de Esrom et Sora commissariorum Ordinis super confirmatione institutionis praefatae nostro diffinitorio in quodam instrumento transumpto [transsumpto], cui praesentes annectuntur, praesentatis, praesens generale Capitulum omnia et singula praemissa rite et canonice facta reputans, ea approbat, ratificat et confirmat, supplendo omnes et singulos defectus, si qui forsitan intervenerint in eisdem. 33.   Nos, frater Ioannes, etc., ceterique Diffinitores, etc., cuius tenor sequitur et est talis : Promotionem et provisionem de persona fratris Nicolai Martini, monachi professi et procuratoris monasterii Cisterciensis, ad dignitatem abbatialem monasterii Sanctae Mariae de Florano, Auxitanensis dioecesis, per abbatem de Morimundo eiusdem monasterii patrem abbatem, rite, *etc.* 34.   Inspecto et diligenter examinato decreto depositionis sororis Ioannae de Monte canuto dudum abbatissae monasterii de Spina, alias Brion, ac institutionis sororis Georgetae de Provana in novam abbatissam eiusdem monasterii, per R. D. N. Cisterciensem factarum et celebratarum tamquam rite et canonice, *etc.* [ALIAE DIFFINITIONES] 35.   Grave ferens generale Capitulum inobedientiam et rebellionem quorumdam fratrum de conventu monasterii Caraevallis, Mediolanensis dioecesis, qui cartam visitationis eis per R. D. N. Cisterciensem derelictam respuerunt, et secundum eam se regere contempserunt, et quia nonnulli ex Diffinitoribus ad hoc per generale Capitulum deputati copiam eiusdem cartae eidem generali Capitulo praesentatae in omnibus suis punctis diligenter viderunt et examinaverunt, retuleruntque omnia et singula in eadem carta contenta fore et esse facta et ordinata iuxta communia statuta Ordinis et laudabiles consuetudines hactenus in Ordine ubilibet observatas, nihilque ibidem esse positum, quod aliquibus Ordinis personis in aliquo grave videri possit, seu de quo se excusandi causam aliquam habeant rationabilem ; idcirco idem generale Capitulum eamdem cartam in omnibus suis punctis et clausulis tenore praesentium, auctoritate totius Ordinis approbat, laudat, ratificat et confirmat, in virtute salutaris obedientiae et sub excommunicationis et aliarum censurarum Ordinis poenis districte mandans et praecipiens omnibus et singulis dicti monasterii de Caravalle personis regularibus cuiuscumque status, conditionis, officii aut dignitatis fuerint, quatinus eamdem cartam et omnia in ea contenta, prout unumquemque concernit, firmiter et inviolabiliter observent, omni contradictione et appellatione remotis. Executionem huius diffinitionis omnibus et singulis commissariis ac etiam abbatibus dicti Ordinis super hoc requirendis committendo in plenaria Ordinis potestate. 36.   Visis et diligenter examinatis omnibus et singulis contentis in carta visitationis novissime per R. D. N. Cisterciensem in sua visitatione per Italias in monasterio Caraevallis, Mediolanensis dioecesis, derelictis, et inveniens omnia et singula in dicta carta contenta et expressa esse sancta, bene ordinata, et statutis, diffinitionibus et ordinationibus conformia fore, idcirco Capitulum generale omnia et singula contenta et expressa in dicta carta visitationis approbat, ratificat et confirmat, mandando omnibus et singulis personis et subditis eiusdem monasterii regularibus, in virute [virtute ] sanctae obedientiae et sub poenis et censuris Ordinis, quatinus praemissam cartam visitationis de puncto in punctum per omnia diligenter et infallibiliter observent et compleant. PROCURATIONES, ET REVOCATIO PROCURATORUM, ET PROCURATIONUM 37.   Praesens generale Capitulum certis, iustis ac rationabilibus de causis et rationibus motum, maxime propter multos et notorios abusus per quosdam procuratores a generali Capitulo dudum constitutos, in praeiudicium, gravamen et confusionem Ordinis perpetratos et commissos, omnes et singulas procurationes seu instrumenta procuratoria ac procuratores in eisdem conscriptos et nominatos hactenus per idem Capitulum generale aut per R. D. N. Cisterciensem auctoritate Ordinis creatos et institutos revocat, cassat et annullat, illis dumtaxat exceptis, qui iam in aliquibus causis Ordinis, coram quibuscumque iudicibus actu pendentibus et indecisis se occupaverunt, et tamquam Ordinis et Capituli generalis procuratores occupant usque ad finalem dictarum causarum decisionem. 38.   Ad audientiam praesentis Capituli generalis multorum notabilium patrum Ordinis et aliorum fide dignorum relatibus deductum est, a viginti annis citra plures tractatus per abbatissam et conventum monasterii de Lilio prope Meledunum, R. D. N. Cisterciensi immediate subiecti, fuisse et esse contra formam Ordinis et privilegiorum tenores cum pluribus contractos, in maximum praeiudicium, gravamen et damnum eiusdem monasterii ; quibus incommodis, gravaminibus et damnis occurrere et de remedio providere cupiens praesens generale Capitulum, omnes et singulos tales contractus sive tractatus sic, ut praemissum est, per abbatissam et conventum dicti monasterii, sive per earum procuratorem vel procuratores, cum quibuscumque et quovismodo contractos, initos, factos et passatos, dummodo aliqua confirmatio auctoritate Ordinis desuper facta non existat, revocat, cassat et annullat, illosque revocatos, cassatos et annullatos declarat et denuntiat, in plenaria Ordinis potestate. COMMISSIONES 39.   Abbati de Alba dominorum praesens generale Capitulum committendo praecipit et mandat, quatinus ex parte ipsius Capituli generalis ad reverendum in Christo patrem dominum episcopum et apud dominos cives civitatis Argentinensis accedat, eisque causas et rationes propter quas prioratus Sancti Bernardi Argentinensis nostro Ordini, etiam ex eorum consensu et instantia per Summum Pontificem incorporatus et unitus remonstrent humiliter, eisdem supplicando ut litteras testimoniales authenticas ad Summum Pontificem, quomodo dictus prioratus, ut praemissum est, eorum voluntate et instantia incorporatus fuit et unitus, expedire et dare dignentur, ne infractibus processuum et litium tumultibus omnis religionis disciplina in eodem prioratu pereat, et ex consequenti in utroque statu desoletur. Datum, etc. 40.   Nos, frater Ioannes, etc., ceterique Diffinitores, etc., ut supra. Quia propter impetrationem necessariam diversorum privilegiorum, libertatum, exemptionum toti Ordini plurimum utilium et fructuosorum, necnon confirmationem antiquorum privilegiorum a Sancta Sede apostolica per reverendissimum in Christo patrem dominum nostrum Cisterciensem iuxta Capituli generalis intentionem noviter obtentam, ac etiam propter alia gravissima et multiplicia agenda ac diversas necessitates pro statu communi Ordinis in diversis mundi partibus manutenendo et conservando hac tempestate ipsum Ordinem prementes, maximae pecuniarum summae praeter solitas et ordinarias expensas eidem Ordini ad praesens sunt necessariae, ultra illas quae iam annis proxime effluxis fuerunt levatae, de quibus qualiter ad utilitatem Ordinis expositae fuerunt ipsum generale Capitulum per rationabilem computum satis informatum extitit, ita quod in prosequendis Ordinis negotiis communibus in romana Curia et alibi huiusmodi pecuniae nedum totaliter fuerunt consumptae, sed et Ordo ipse adhuc apud bancharios in magnis debitis obligatus remansit, quae nisi citius solvantur maximum Ordo ipse propter hoc incurrere posset detrimentum honorisque et famae non modicam iacturam. Quibus omnibus per patres Ordinis mature consideratis et digestis, praesens generale Capitulum deliberatione magna praehabita, ut huiusmodi necessitatibus succurratur, communi omnium decreto subsidium charitativum gratiosum adhuc pro ista vice dumtaxat solvendum, ipsi toti Ordini omnibusque monasteriis et locis eius regularibus utriusque sexus imposuit, et tenore praesentium imponit per commissarios Ordinis a R. D. N. Cistercii et ceteris aliis patribus secum deputatis ordinandos iuxta taxam ab eodem R. D. Cistercii et iam dictis secum deputatis taxandam ac infra terminos ab eisdem limitandos ab omnibus et singulis Ordinis monasteriis et locis regularibus utriusque sexus levandum et recipiendum, affectuosius hortando ac monendo omnes et singulos praefati Ordinis monasteriorum abbates, abbatissas, priores, priorissas, ceterosque locorum Ordinis regimini praesidentes et conventus eorum, quatinus ad tam pium et necessarium opus se benivolos reddant, nihilominus ipsis et eorum cuilibet necnon commendatariis, cellerariis, bursariis, receptoribus, procuratoribus seu yconomos dictorum monasteriorum aut locorum regularium cuiuscumque status, conditionis, dignitatisve fuerint, aut quocumque nomine censeantur, in virtute salutaris obedientiae et sub excommunicationis poena, aliisque censuris Ordinis in *Benedictina, Piina, Sixtina*, aliisque statutis Ordinis papalibus cententis [contentis], tam auctoritate totius dicti Ordinis, quam etiam apostolica, qua ipsum generale Capitulum fungitur in hac parte, districte praecipiendo quatinus commissariis per dictum R. D. Cistercii et sibi condeputatis ordinatis, aut eorum nuntiis certis in singulis provinciis, regnis et dominiis, taxam suis monasteriis et locis impositam infra terminum eis praefixum indilate persolvant, ostendantque quittantias, qualiter subsidium annis paulo antea elapsis impositum solverunt. Quod si adhuc minime solverunt, una cum subsidio supradicto etiam satisfaciant de eodem. Executionem praesentis diffinitionis… committendo abbati… (*locus vacuus*) sub eisdem censuris et poenis districte praecipiendo eidem, quatinus ad omnia et singula monasteria seu loca regularia Ordinis utriusque sexus hinc inferius nominatim espressa, ac alia quaecumque in dictis partibus sita, si quae forsitan hic fuerint obmissa per se aut certos suos nuntios hinc infra quatuor menses proximos… (*locus vacuus*) se transferant, ibidem dictum subsidium gratiosum iuxta taxam singulis monasteriis assignatam seu hic inferius expressam, petat, exigat, levet et recipiat, ac etiam quittantias, qualiter proxime impositum subsidium solverunt sibi monstrari faciat, et si quid de eodem subsidio proxime imposito solvi restet, illud etiam petat, exigat, levet et recipat [recipiat], de solutis quittantias sufficientes sub eius sigillo seu contra-sigillo solventibus dando ; rebelles vero solvere seu quittantias, ut dictum est, monstrare recusantes aut differentes, per dictas censuras et poenas compellendo in plenaria ipsius Ordinis potestate. Quiquidem commissarius sub eisdem poenis et censuris infra… (*locus vacuus*) teneatur mittere ad R. D. N. Cistercii per suum certum et securum nuntium totam summam huiusmodi subsidii per eum receptam cum declarationibus per scriptum, quid et quantum, a quolibet monasterio vel loco Ordinis receperit, ut Capitulum generale de singulis plenam possit habere notitiam, et fidelem a receptoribus audire rationem. Datum, etc. 41.   Visitationem et reformationem omnium et singulorum monasteriorum et locorum regularium utriusque sexus, necnon Militiarum Calatraviae, Montesiae et Avis, in regnis et dominiis totius Hispaniae, Navarrae et Portugalliae situatorum cum clausulis per R. D. N. Cisterciensem addendis, praesens generale Capitulum domino abbati Claraevallis, s. th. pr., committit in plenaria Ordinis potestate. 42.   Visitationem et reformationem omnium et singulorum monasteriorum et locorum regularium utriusque sexus in partibus transalpinis situatorum, generale Capitulum abbati de Reigniaco committit in plenaria Ordinis potestate, cum clausulis per R. D. N. Cisterciensem addendis. 43.   Cum ad audientiam praesentis Capituli generalis nonnullorum venerabilium patrum Ordinis scriptis authenticis et relatibus sit deductum, plura monasteria in regnis et dominiis Angliae, Walliae, Hiberniae et Scotiae, tam inordinato regimine quam sanctae religionis vulgata transgressione, adeo esse deformata et desolata, ut nisi citius de remedio provideatur opportuno, tota in eis religionis disciplina peribit, et ex consequenti in utroque statu desolabuntur ; quibus malis occurrere, et de remedio providere cupiens praesens generale Capitulum cum omni reverentia et humilitate R. D. N. Cisterciensi supplicat, quatinus onus visitationis et reformationis super omnia et singula utriusque sexus monasteria, collegia et loca regularia in dictis regnis et dominiis situata suscipere velit et dignetur, omnes et singulas inordinationes et transgressiones praedictas in spiritualibus et temporalibus, in capitibus et in membris, ibidem corrigendo et in melius reformando, in plenaria sui et Ordinis potestate. Omnibus igitur et singulis dictorum monasteriorum abbatibus, abbatissis, prioribus, priorissis, ceterisque regimini tam collegiorum quam aliorum locorum regularium praesidentibus, aliisque personis regularibus in dictis regno et provinciis commorantibus, in virtute salutaris obedientiae, et sub censuris Ordinis mandat et praecipit idem Capitulum, quatinus praefato R. D. N. Cistercii tam in dictis visitationibus et reformationibus, quam etiam ratiocinatione et computationibus, ac quibuscumque aliis statum Ordinis concernentibus, humiliter obediant et devote pareant, omni contradictione et appellatione remotis. 44.   Domino abbati Firmitatis praesens generale Capitulum committit, quatinus se debite et diligenter informet de et super tractatu inito, facto et passato inter abbatem et conventum monasterii de Maceriis ex una, et Philibertum Lasne de Sivreyo partibus ex altera de quibusdam vineis, prout in litteris tractatus praesenti diffinitioni annexis, plenius constat, et si dictum tractatum ad utilitatem et commodum eiusdem monasterii invenerit, illum cum omnibus clausulis suis approbet, ratificet et confirmet in plenaria Ordinis potestate. 45.   Abbatibus de Salem, Eberbaco et Uterina valle mandando committit praesens generale Capitulum, quatinus quam citius commode fieri poterit, ante diem sancti Lucae evangelistae, ad monasterium Mulbrunnense personaliter accedant, ibidemque visitent, reforment, corrigant et emendent, instituant et destituant, in capite et in membris, in spiritualibus et temporalibus, omnia et singula quae secundum Deum et nostrae religionis instituta invenerint visitanda, reformanda, corrigenda, emendanda, instituenda et destituenda, abbatemque et officiarios, si sua exigant demerita, deponant et destituant, corrigant et puniant, cessionemque seu resignationem abbatis eiusdem monasterii, si iustam et rationabilem invenerint, recipiant et admittant, ipsique monasterio vacanti de novo abbate sufficiente et idoneo canonice provideant, instituant et installent, ac in realem et actualem possessionem vel quasi bonorum spiritualium et temporalium eiusdem monasterii inducant et imponant, et generaliter, etc. 46.   Committitur abbati de Reigniaco, s. th. pr., et abbati de Balerna generali Ordinis promotori, quatinus omnia et singula litem seu controversiam inter abbatem Loci Dei et abbatissam de Goiono, necnon abbatem de Ardorello tangentia, audiant, omnibusque et singulis auditis, praesenti generali Capitulo cum advisamentis suis referant ut, partibus auditis, debitae iustitiae complementum ministretur. 47.   Domino abbati de Pontigniaco praesens generale Capitulum committit, quatinus se debite, diligenter et sufficienter informet de et super tractatu inito, facto et passato inter abbatem et conventum monasterii Bellaeaquae ex una, et fratrem Guillermum eiusdem monasterii professum partibus ex altera, de assignatione eiusdem domus eidem fratri facta, prout in litteris tractatus praesenti diffinitioni annexis plenius continetur, et si debita informatione dictum tractatum ad utilitatem eiusdem monasterii esse invenerit, illum cum omnibus suis clausulis approbet, ratificet et confirmet ; sin alias, infirmet, casset et annullet, in plenaria Ordinis potestate. 48.   Abbati de Veteri campo, Coloniensis dioecesis, generale Capitulum committit, quatinus quam citius commode poterit, personaliter ad monasterium seu prioratum noviter per strenuum ac Deo devotum militem dominum Henricum de Naeldebye ac generosam dominam Mathildem de Raoxeist eius coniugem fundatum et dotatum, et si locum ad nostrae sanctae religionis regulares institutiones observandas aptum et dispositum in aedificiis et aliis necessariis invenerit, illum cum omnibus suis membris, bonis, dotationibus Ordini nostro incorporet et uniat, in plenaria Ordinis potestate. 49.   Ad aures praesentis Capituli generalis deductum est, modernum abbatem monasterii de Walkenreide, Maguntinensis dioecesis, antequam promoveretur in abbatem propter plures et diversos casus et abusus per eum perpetratos, et ad dictam dignitatem suscipiendam et obtinendam insufficientem inhabilemque fore, fuisseque simoniace et per compromissa inter eumdem et nonnullos eiusdem monasterii fratres, eum in abbatem eligendo, promotum et institutum, esseque dilapidatorem bonorum eiusdem monasterii, ac pluribus vitiis et casibus infectum et accusatum, adeo quod nisi de celeri remedio provideatur dictum monasterium finalem ruinam reportabit. Quibus malis occurrere, et de remedio opportuno providere cupiens praesens generale Capitulum, abbati de Veteri campo committendo mandat et praecipit, quatinus quantocitius commode fieri poterit, vocato secum aliquo abbate Ordinis ad dictum monasterium, seu ad alia loca quae aptiora ad subscripta iudicaverit, accedat, seque super praemissis, necnon vita et conversatione eiusdem abbatis de Walkenreide debite, diligenter et sufficienter informet ; et si, informatione debita, dictum abbatem in praemissis seu aliquo praemissorum culpabilem invenerit, ipsum per privationem, depositionem et destitutionem a dignitate abbatiali, sive alias secundum casuum exigentiam, puniat et corrigat, ipsi monasterio, si contingat, de novo abbate provideri de persona sufficiente et idonea canonice providendo, faciendoque in praemissis et singulis praemissorum et ea tangentibus omnia et singula quae generale Capitulum faceret, si praesens adesset, invocato ad praemissa, etc. Omnibus igitur et singulis nostri Cisterciensis Ordinis regularibus personis dando in mandatis in virtute sanctae obedientiae, et sub poenis et censuris Ordinis latius per dictum abbatem Campensem taxandis et declarandis, quatinus quantum ad omnium et singulorum et ea tangentium executionem, eidem abbati Campensi pareant, et tamquam eidem generali Capitulo obediant et assistant. 50.   Cum possibilibus honore et reverentia breve Sanctissimi domini nostri Innocentii Papae VIII sub annulo piscatoris expeditum suscipiens praesens Capitulum generale, cuius tenor sequitur et est talis, etc. quo ipse Sanctissimus dominus noster causam seu litem inter sorores Ioannam de Monte canuto et Georgetam super dignitate abbatiali monasterii monialium de Briono, Taurinensis dioecesis, contendentes et coram sua Sanctitate pendentem et ventilatam ad Ordinis et Capituli generalis iudicium debite fuit diffiniendum remittebat et committebat. Verum quia auctoritate praefati brevis susceptionem, iam idem generale Capitulum confirmationem provisionis de persona sororis Georgetae de Provana in monasterio de Briono per R. D. N. Cisterciensem novissime factam concluserat et expediverat, nihilominus mandatis eiusdem Sanctissimi domini nostri obedire, et ea ad effectum deducere cupiens, abbati de Sancto Sulpitio praesens generale Capitulum committit, dando sibi plenariam potestatem et auctoritatem quamcitius commode fieri poterit, ad dictum monasterium monialium de Briono, seu ad alia loca aptiora per se vel alium ad subscripta idoneum accedat, seque debite diligenter et sufficienter super meritis dictae causae informet, et citatis citandis, auditisque partibus et audiendis ac consideratis considerandis, dictam causam per debitum iustitiae complementum debite sententiet et diffiniat, in plenaria Ordinis potestate. 51.   Frater Ioannes, plenaria, etc., omnibus et singulis nostri Ordinis Cisterciensis abbatibus, abbatissis, prioribus, priorissis, ceterisque officiariis regularibus personis in sacro presbyteratus ordine constitutis, ad quos nostrae praesentes devenerint, salutem in Domino, et nostris imo verius totius Ordinis nostri parere mandatis. Cum in nostro generali Capitulo apud Cistercium novissime hoc anno celebrato, quaedam diffinitio subreptive, et quasi furtive et improvise, nonnullorum religiosorum de Buch, ut dicitur, aut aliorum occulta adinventione et importunitate mendaciter ab aliquibus notariis Capituli generalis, prout nobis constitit, exorta fuerit, sitque eadem diffinitio in praeiudicium et gravamen totius Ordinis et dicti Capituli generalis non modicum scandalum, non tamen ex defectu aut culpa dominorum Diffinitorum aut dictorum notariorum, sed, ut praemissum est, ex importunitate religiosorum praefatorum, cuius quidem diffinitionis tenor sequitur et est talis. Ut collegium, etc. Nos, de consilio et voluntate dominorum Diffinitorum dictos abusus sufferre non valentes, sicut nec merito debemus, illam eamdem diffinitionem, si tamen diffinitio dici debeat, tamquam subreptitiam et sub falso impetratam et a notariis praefatis extortam, nostra totius Ordinis ac Capituli generalis auctoritate nullam et cassam declaramus, praesertim quoad commissariorum assignationem, illamque tamquam contra patrum Ordinis intentionem subdole confectam cassamus et revocamus nulliusque momenti aut efficaciae declaramus, vobis et cuilibet vestrum mandando in virtute sanctae obedientiae praecipientes, quatinus quam citius commode poteritis dictas cassationem et revocationem eiusdem diffinitionis, cui, quibus et ubi oportebit significetis et publicetis. Verum ne dictum collegium maneat improvisum, venerabilibus et in Christo nobis carissimis coabbatibus nostris monasteriorum de Riddageshusen et de Porta, et cuilibet eorum dictae commissionis executionem per omnia in singulis punctis et dependentibus nostra et Ordinis auctoritate, praesentium tenore, committimus districtius in virtute salutaris obedientiae et sub excommunicationis latae sententiae poena inhibendo venerabili coabbati nostro de Vetericella, ne in aliquo ad praefatae diffinitionis executionem procedere praesumat, sed praefatis coabbatibus nostris in hac re cedat, et eos gratiose iuxta patrum Ordinis intentionem agere sinat, salvo tamen iure paternitatis, quod in eodem collegio monasteriorum Veteriscellae praetendere dicitur, cui in nullo per hoc derogare intendimus, invocato, etc. Omnibus etc., ut vobis obediant, et in nullo contra dictae diffinitionis materiam praefatum abbatem de Vetericella audiant, etc. Datum, etc. 52.   Abbatibus de Balerna, de Charitate et de Monte Sanctae Mariae et cuilibet eorum committit praesens generale Capitulum, quatinus se debite diligenter et sufficienter informent super litteris tractatus initi, facti et passati inter abbatem et conventum monasterii de Miratorio ex una, et honorabilem virum Himbertum Guyot de Fleria partibus ex altera, super franchisia et liberatione eiusdem Himberti, prout in dictis litteris praesenti diffinitioni annexis plenius constat ; et si dictum tractatum eidem monasterio perutilem invenerint, illum cum omnibus et singulis clausulis suis approbent, ratificent et confirment, in plenaria Ordinis potestate. Datum, etc. 53.   Ad eisdem abbatibus et cuilibet eorum ad se informandum ut supra, et litteras tractatus initi, facti et passati inter abbatem et conventum praefati monasterii de Miratorio et honorabilem virum Himbertum Guyot, de quibusdam possessionibus ad censum et alias per eumdem acceptis, prout plenius in dictis litteris praesenti diffinitioni annexis continetur, specificatur et declaratur. 54.   Abbatibus de Straffordia et de Fontibus committit praesens generale Capitulum visitationem et reformationem omnium et singulorum monasteriorum utriusque sexus in provinciis Cantuariensi, Eboracensi totaque terra Angliae ubilibet constitutorum et collegii Oxoniensis, cum clausulis opportunis et consuetis. 55.   Committitur abbati de Bebenhusen, quatinus redeundo ad patriam transeat per monasterium de Novocastro ad insinuandum dicti monasterii abbati et conventui, qualiter patres Ordinis et domini Diffinitores in pacem et concordiam monasterii de Pomerio et suum et habitantium in eis ac etiam suspitio [suspicio ] usurae penitus inde reiiciatur, ordinaverunt, ut dictus dominus de Novocastro sese benignum in debito recipiendo a domino de Pomerio suoque monasterio efficiat, sic ut dictus de Pomerio singulis annis aliqualem solutionem iuxta suam possibilitatem in maioris summae deductionem faciat ita quod pro minori annis singulis solutionem 25 floren. reddat, quoadusque dictus de Pomerio quittus habeatur et reddatur. 56.   Committitur domino abbati Morimundi, quatinus assumptis secum abbatibus de Villerio Metensi et de Ponte thieffridi aut aliquibus aliis abbatibus Ordinis diligenter se informet super quodam contractu olim passato inter abbates et conventus monasteriorum de Belloprato et de Pomerio alias Bongart, in quo propter translationem paternitatis, quam abbas de Belloprato olim habere solebat super dicto monasterio de Pomerio, praefatis abbati et conventui de Belloprato in quatuor plaustris vini annui et perpetui redditus, prout in litteris huiusmodi contractus plenius continetur, informationeque facta, vocatis coram se partibus, et eis hinc inde auditis, prout iustum et aequum fuerit super eodem contractu ac etiam translatione paternitatis componat, in plenaria Ordinis potestate. 57.   Committit praesens generale Capitulum abbati de Bebenhusen, ut assumpto secum abbate de Novocastro seu alio vicino abbate, accedendo quo propterea accedendum fuerit, se diligenter informet super quodam contractu venditionis annui cencus [census ] 35 florenorum rhenensium super nonnullis bonis ac possessionibus monasterii Pomerii, alias Bongart, pertinentibus, quem facere intendunt abbas et conventus iam dicti monasterii de Bongart, cum valido Petro Museler armigero, cive Argentinensi, iuxta modum et formam in litteris cui praesentes annectuntur plenius expressam ; et si dictum contractum iustum et legalem atque ad utilitatem et commodum dicti monasterii de Bongart cedentem invenerint, ipsum approbent, ratificent et confirment in plenaria Ordinis potestate ; sin autem, cum dicto Petro armigero, sibique in hoc adhaerentibus, seu ad quos spectare videbitur, tractent et componant ; quidquid in his fecerint auctoritate praesentis Capituli generalis et totius Ordinis, qua praesens Capitulum eis et eorum cuilibet fungi concedit, confirmando. 58.   Committit praesens generale Capitulum abbatibus de Elnis et de Villalonga et eorum cuilibet in solidum, quatinus se diligenter informent super quadam materia iniuriarum et libello famoso, quem fecisse dicitur soror Gaufrida de Tenlat, priorissa monasterii de Costa Ioannae prope Sanctum Antonium in Ruthinis, citatis partibus coram se, auditisque audiendis, debitum iustitiae complementum administrent in plenaria Ordinis potestate. 59.   Abbatibus de Plaaz et de Altovado committit praesens generale Capitulum, ut per censuras Ordinis et omnes iuris et iustitiae vias compellant abbatem de Corona ad satisfaciendum abbati de Sora de quodam debito 80 flor. ungarialium [ungaricalium], in quo dictus abbas de Corona eidem abbati de Sora dicitur obligatus ; quod si negare voluerit, auditis hinc inde partibus, debitae iustitiae complementum administrent, in plenaria Ordinis potestate. 60.   Cum monasterium olim monialium de Ramosa, nostri Cisterciensis Ordinis, in dioecesi Wormatiensi, contra Ordinis privilegia per reverendissimum in Christo patrem et dominum dominum episcopum Wormatiensem a Sede apostolicae impetratum sit et obtentum, praesens generale Capitulum totis viribus, omnibusque modis possibilibus sua privilegia defendere ac perdita et alienata membra Ordinis recuperare cupiens, melioribus modo et forma quibus potest et debet suum ac totius Ordinis procuratorem, yconomum negotiorum gestorem et nuntium specialem ad petendum, exigendum ac recuperandum dictum monasterium de Ramosa per omnes iuris et iustitiae vias, sive a dicto R. D. episcopo Wormatiensi, sive a quibuscumque aliis iniuste et contra Ordinis iura et privilegia illud detinentibus et occupantibus facit, creat et constituit abbatem de Eberbaco, mandando ac praecipiendo eidem in virtute salutaris obedientiae, et sub excommunicationis latae sententiae poena, quatinus onus dictae procurationis indilate acceptet, et quamprimum commode poterit diligenter exsequatur, providendo eidem monasterio de Ramosa, postquam recuperatum fuerit, de priore et fratribus Ordinis honestae et religiosae conversationis, qui ibidem sub regulari Ordinis observantiae vivant, divinumque perficiant cultum iuxta instituta ipsius nostri Cisterciensis Ordinis, in plenaria Ordinis potestate. 61.   De litterarum scientia, probitate morum, zelo religionis, ceterisque multiplicibus virtutum insigniis, quibus divina favente clementia praeditus existit venerabilis pater dominus Symon, abbas monasterii de Balerna, ad plenum informatum praesens generale Capitulum, ipsum in procuratorem generalem totius Ordinis Cistercii in romana Curia creat et constituit, dando et conferendo sibi omnes et singulas auctoritates, facultates et potestates cum praerogativis et emolumentis, quibus hactenus gaudere consueverunt procuratores Ordinis in romana Curia, cum clausulis opportunis in suo procuratorio more solito ponendis. 62.   Committit praesens generale Capitulum abbatibus de Fonte salutis et de Lankheim quatinus se diligenter informent super causis venditionis villarum Ewrcheim et Mulhausen monasterii de Ebraco pertinentium, quas abbas et conventus iam dicti monasterii in Ebraco vendere et pro earumdem pretio certa alia bona emere intendunt, et si causas huiusmodi rationabiles dictasque venditiones ipsi monasterio in Ebraco utiles et fructuosas invenerint, easdem admittant, ratificent et confirment in plenaria Ordinis potestate ; ita tamen ut pecunia sic accepta ad emptionem aliorum bonorum dicto monasterio magis utilium, et non ad alios usus, convertatur. 63.   Ut monasteria nostri Ordinis, aliaque loca regularia in toto regno Angliae et dominiis Walliae et Hiberniae sita, necnon collegium Oxoniense, in spiritualibus et temporalibus melius dirigi et gubernari, praedictumque collegium aedificari et reparari valeant, omniaque alia et singula honorem et commodum nostri Ordinis Cisterciensis in illis partibus concernentia decentius disponantur, praesens generale Capitulum de zelo religionis, prudentia et discretione abbatum de Stratfordia et de Fontibus sufficienter informatum, visitationem et reformationem omnium et singulorum monasteriorum et locorum regularium in dicto regno et dominiis sitorum, praedictis abbatibus de Stratfordia et de Fontibus committit hinc ad quinquennium in plenaria Ordinis potestate, cum clausulis opportunis in commissione R. D. N. Cisterciensis magis specificandis. 64.   Quamquam ad parendum semper, ut tenetur, mandatis paternis Sanctissimi domini nostri Papae super reformatione Ordinis, generale Capitulum continuaverit omnes et singulos commissarios iam duobus annis praeteritis super hoc constitutos commissionesque pristinas in suo vigore durare voluerit. Quia tamen in regno et dominio minoris Poloniae, minor facta est diligentia quam oportebat, praesens generale Capitulum cupiens ut ubique debita reformatio fiat, de probitate, zelo religionis, prudentia et discretione et fideli diligentia abbatis de Paradiso ad plenum confidens eidem committit, ut ad omnia et singula monasteria Ordinis utriusque sexus, tam in maiori quam in minori Polonia sita hinc infra proximum futurum Capitulum generale quotiens opportunum viderit, per se vel per alium abbatem Ordinis ad hoc sufficientem et idoneum cui suas vices committere poterit, ubi per se forsitan intendere non valeret, accedat, ibidemque visitet, reformet, corrigat, instituat et destituat, in spiritualibus et temporalibus, in capitibus et in membris, quaecumque iuxta Ordinis nostri statuta canonica invenerit visitanda, reformanda, corrigenda, instituenda et destituenda, omniaque alia et singula faciat et exerceat, quae in alia sua commissione plenius sunt expressa, quam in suo vigore interim manere voluit idem generale Capitulum, et etiam ad monasteria minoris Poloniae extendi, revocando et cassando commissionem abbati de Comprovincia aut cuicumque alteri in dicta minori Polonia per quoscumque datam seu expeditam. 65.   Cum provincia Moraviae terrae Bohemiae sit vicina, et sub regno Bohemiae contineri dicatur, praesens generale Capitulum omnia et singula monasteria iam dictae provinciae Moraviae monasteriis Bohemiae adiungit, ita videlicet ut idem commissarius, qui in regno Bohemiae visitandi et reformandi onus accepit, etiam monasteria in Moraviae partibus visitet et reformet, non obstante commissione alteri super hoc factae, quam idem Capitulum in quantum praesenti diffinitioni praeiudicare videtur, tenore praesentium quoad illam provinciam Moraviae cassat, irritat et annullat. Et quia nemo tenetur propriis stipendiis militare, sub censuris Ordinis mandat et praecipit idem Capitulum omnibus et singulis monasteriorum dicti regni Bohemiae et provinciae Moraviae abbatibus et abbatissis, aliisque regimini ipsorum monasteriorum praesidentibus, ut ipsis visitatoribus et commissariis, dum causa visitationis et reformationis ad eos venerint, de expensis rationabilibus et sufficientibus, quas eundo ad sua monasteria et inde redeundo ad propria, sive etiam eundo seu mittendo ad Cistercium tempore generalis Capituli, aut alias quando necessarium fuerit, ac stando ibidem et inde ad propria revertendo per se vel per suos nuntios fecerint, sibi provideant, easdemque expensas solvant, omni contradictione et appellatione semotis. 66.   Ut collegium Ordinis in alma Universitate studii Lipziensis pro honore et commodo Ordinis melius ac decentius manuteneri valeat, feliciaque semper suscipere possit incrementa, committit praesens generale Capitulum abbati de Vetericella, quatinus dictum collegium quotiescumque sibi visum fuerit expediens, personaliter visitet, ibidem reformando, corrigendo, instituendo et destituendo omnia et singula, quae invenerit visitanda, corrigenda, reformanda, instituenda et destituenda, in plenaria Ordinis potestate ; datque idem Capitulum auctoritatem et plenum posse, ac etiam mandatum speciale eidem abbati de Vetericella, per censuras Ordinis compellendi omnes et singulos abbates qui mittere debent ad mittendum suos scolares cum sufficientibus provisionibus ad dictum collegium, ibidemque, si proficere videantur, etiam usque ad gradum doctoratus sacrae theologiae inclusive continuandum, omniaque alia et singula in eodem collegio ordinandi, agendi et disponendi quomodolibet opportuna et necessaria videbuntur, in virtute salutaris obedientiae districte praecipiendo provisori, ceterisque abbatibus et officiariis monasteriorum, qui suos scolares mittere debent, ut iam dicto abbati de Vetericella in praemissis omnibus, ac aliis ab eisdem dependentibus tamquam ipsi generali Capitulo humiliter obediant ac devote pareant, omni contradictione et appellatione semotis. 67.   Quia monasterium de Esrom, ut dolenter accepit praesens generale Capitulum, in spirituali et temporali regimine plurimum est defectuosum, abbatibus de Sora et Regali curia idem generale Capitulum committit in virtute salutaris obedientiae, eis districte praecipiendo quatinus quamprimum commode poterint ad idem monasterium de Esrom se personaliter transferant, ibidemque visitent, reforment, corrigant, instituant et destituant, in spiritualibus et temporalibus, in capitibus et in membris, quaecumque iuxta eiusdem nostri Ordinis statuta canonica invenerint visitanda, reformanda, corrigenda, instituenda et destituenda, in plenaria Ordinis potestate. [DIFFINITIONES] SPECIALES 68.   Frater Ioannes, plenaria, etc., venerabilibus, etc., de Claravalle, s. th. pr., et de Candelio, salutem et fidelis diligentiae fructus salutares promereri. Litteras Sanctissimi nostri domini domini Innocentii Papae VIII in forma brevis sub annulo Piscatoris, necnon supplicationem quamdam per reverendissimum in Christo patrem dominum [Ardicinum de la Porta] cardinalem Aleriensem, in praesentia Sanctissimi domini nostri signatam, et cum debita et possibili reverentia suscepimus, quorum tenor sequitur et est talis. Dilectis, etc. Verum quia propter multiplicia et gravia Ordinis et monasterii nostri Cisterciensis agenda, necnon propter maximam locorum distantiam huius causae decisioni intendere non possumus, ut vellemus, vobis et cuilibet vestrum, de quorum discretionibus, prudentiis, fidelique diligentia, ad plenum in Domino confidimus, tam apostolica nobis commissa, quam nostra et totius Ordinis et Capituli generalis auctoritate et potestate committendo mandamus et praecipimus, quatinus quamprimum debite requisiti fueritis, partesque ipsas coram vobis ad debitum locum et diem citari seu vocari faciatis, ipsisque partibus hinc inde ad plenum auditis, consideratisque considerandis, tam super materia spolii in dicta supplicatione sive requesta contenta, et per dictum fratrem Iacobum Roys praetensa, quam super materia petitoria et principali de dicto monasterio secundum Ordinis formam per debitum iustitiae complementum litem huiusmodi decidatis, vel determinatis ac sententietis ; si quid autem dubii in praemissis emerserit propter quod fine debito hanc causam terminare ad plenum non possetis, ea quae inveneritis per scriptum fideliter redigatis, et ea ad nos seu generale Capitulum clausa cum advisamentis vestris deferatis seu transmittatis, ut illis visis, nos aut dictum generale Capitulum huic causae et liti finem per debitae iustitiae remedium imponamus, invocato, etc. Omnibus, etc. Datis Divione sub appensione sigilii [sigilli ] nostri die 18 septembris, anno M.CCCC.LXXXX. 69.   Permutationem factam in collegio Sancti Bernardi super redditu decem francorum perpetui redditus, quem annos singulis dare debebat praefato collegio Sancti Bernardi monasterium de Vallibus Sernay, quem quidem redditum patres Ordinis quittaverunt dicto monasterio de Vallibus Sernay permutatione, quia abbas et monasterium iam dictum quittaverunt dominis decano et capitulo ecclesiae B. M. Parisiensis similem redditum decem francorum sibi debitum, ut dicti dominus decanus et capitulum ecclesiae Parisiensis etiam quittare habeant dicto collegio redditus decem franc. in defalcationem maioris redditus per collegium supradictum saepe dicto decano et capitulo debiti, praesens generale Capitulum approbat, ratificat et confirmat. 70.   Generale Capitulum non sine displicentia suscipiens querelas abbatis et conventus monasterii de Otterburg contra et adversus fratrem Ioannem Slich, olim abbatem eiusdem monasterii, qui, ut dicitur, diversis vexationibus etiam coram iudicibus alienis ab Ordine turbat et molestat dictos abbatem et conventum de Otterburg, et iudicibus ab Ordine datis obedire et coram eis super articulis obiectis et obiiciendis respondere recusat, idem generale Capitulum pacem et charitatem nutrire semper cupiens inter personas Ordinis, denuo committit abbatibus de Bebenhusen et de Wernivillerio, et utrique eorum in solidum, quatinus ipsi ambo vel unus eorum, assumpto secum si opus sit altero abbate Ordinis quem voluerint, accedendo quo propterea accedendum fuerit, inprimis causam controversiae et dissensionis ortam inter praedictas partes, si fieri poterit, amicabiliter componere et concordare attentent, attentaque paupertate monasterii de Otterburg pensionem assignatam domino abbati seniori, prout iustum et aequum viderint moderent. Quod si amicabiliter fieri non poterit, coram se peremptorie citent, seu alter eorum citet ad diem et locum competentem utrasque partes, et auditis hinc inde diligenter omnibus et singulis quae producere ex utraque parte voluerint, debitum iustitiae complementum administrent, pensionem etiam annuam dicto fratri Ioanni Slich seniori abbati super monasterio de Otterburg sibi assignatam, prout iuris aut rationis esse viderint vel omnino cassando vel moderando vel approbando et ratificando, et quidquid in his decreverint, per censuras Ordinis faciant ab utrisque partibus hinc inde firmiter observari. Inhibet idem Capitulum sub censuris Ordinis et aliis poenis formidabilibus in statutis Ordinis contentis, quas eo ipso transgredientes incurrant, quatinus neutra pars aliam ad quamcumque curiam ecclesiasticam vel saecularem extra Ordinem trahat, sed negotium huiusmodi coram patribus Ordinis dumtaxat prosequatur. 71.   Cum iuxta Ordinis instituta canonica, omnia et singula monasteria alicuius provinciae sibi mutuo subvenire teneantur ad defendendum Ordinis libertates et privilegia, si forte per aliquos infringantur, praesens generale Capitulum non sine displicentia grandi suscipiens maximam vexationem qua reverendissimus pater dominus archiepiscopus Coloniensis abbates monasteriorum Ordinis in sua dioecesi sitorum contra Ordinis exemptionem turbare et molestare nititur ; ut melius ac virilius per eosdem abbates resisti valeat, in virtute salutaris obedientiae et sub excommunicationis latae sententiae poena mandat ac praecipit idem Capitulum omnibus et singulis abbatibus, abbatissis, prioribus, priorissis, cellerariis, bursariis, aliisque monasteriorum Ordinis utriusque sexus in eadem dioecesi Coloniensi sitorum rectoribus seu rectricibus seu praesidentibus in eisdem, quocumque nomine censeantur, ut taxam per Ordinis commissarios eis occasione praemissorum impositam, vel imponendam ad defensionem Ordinis libertatum, indilate contribuant, abbatibus de Veterimonte, s. th. pr., et de Vetericampo executionem praesentis diffinitionis committendo in plenaria Ordinis potestate, utque dicti abbates ad opus huiusmodi melius contribuere valeant, idem generale Capitulum omnes et singulos eosdem abbates Coloniensis dioecesis a missione studentium, et via Capituli generalis per immediatum sequens quinquennium gratiose supportat. 72.   In nomine Domini, Amen. Per hoc praesens publicum instrumentum cunctis pateat et sit notum quod anno Domini M. CCCC. LXXXIX, indictione pontificatus Sanctissimi in Christo patris et domini nostri domini Innocentii Papae VIII, anno… (*locus vacuus*) in causa appellationis pendente inter abbatem de Loco Dei, Cisterciensis Ordinis, in Ruthenensi dioecesi, appellatam ex una, et abbatissam de Heremo eiusdem Ordinis in Ruthenensi dioecesi appellatam partibus ex altera, citata dicta abbatissa ad requestam praefati abbatis de Loco Dei ad secundam diem Capituli generalis apud Cistercium hinc proxime celebrandi, et quia eadem dies dominica feriata fuerat per dominos Diffinitores eiusdem Capituli, causis omnibus ad diem proxime sequentum apud Divionem remissis, tandem adveniente iam dicta die tertia generalis Capituli, quae erat 14 mensis septembris anni supradicti, coram reverendissimo in Christo patre et domino, domino Ioanne abbate Cistercii, s. th. pr., ceterisque dominis Diffinitoribus comparuerunt dictae partes, videlicet abbas de Loco Dei praefatus in persona propria, dicta vero abbatissa de Heremo per procuratorem suum magistrum Guillelmum Fialis, qui de suo procuratorio fidem fecit, quibus sic comparentibus per eosdem R. D. Cistercii, ceterosque Diffinitores commissum fuit fratribus Ioanni de Reigniaco, s. th. pr., et Symoni de Balerna abbatibus Diffinitoribusque eiusdem Capituli, ut partes hinc inde audirent, et generali Capitulo referrent, et fuit assignatum partibus per iam dictos commissarios, ut die proxima sequente, quae erat dies martis, quinta decima mensis praefati, ad horam octavam de mane, coram eisdem commissariis comparerent et coram ipsis in medium proferrent ; die igitur et hora supradictis advenientibus et comparentibus dictis partibus coram eisdem commissariis pro parte dominae abbatissae de Heremo ac per eumdem Fialis procuratorem suum, productum fuit certum papiri folium, manu dicti Fialis signatum et scriptum, huius qui sequitur tenoris, etc. dicens idem Fialis nihil plus producere velle, ipsisque diligenter auditis in omnibus, quae producere volebant, petierunt ambae partes a R. D. Cistercii ut Diffinitoribus praefatis diffinitivam sententiam eis proferri, petitis expensis hinc inde, assignata itaque partibus hora prima post meridiem eiusdem diei ad audiendam sententiam praedictam, dictoque abbate Loci Dei eadem hora coram dominis Diffinitoribus comparente, procuratore vero dominae abbatissae absente, fuit expectatus dictus procurator usque ad horam vesperarum eiusdem diei ; tandem ipsis ambabus partibus simul comparentibus, quia domini Diffinitores illa hora in aliis Ordinis negotiis arduis occupabantur, assignata fuit hora septima de mane diei immediate sequentis, quae erat feria quarta, sexta decima mensis supradicti. Quibus die et hora advenientibus ipsisque partibus praedictis coram R. D. N. Cistercii in diffinitorio communi, ubi causae huiusmodi tractari solent, comparentibus sententiaque diffinitiva sibi proferri, debita cum instantia requirentibus, demum sedentibus dicto R. D. Cistercii ceterisque Diffinitoribus una cum notario infra nominato, iam dictus R. D. Cistercii quamdam scedulam papiream tenens in manibus suis legit ac protulit sententiam huiusmodi suo ac ceterorum Diffinitorum nomine in hac verborum serie : Christi nomine invocato, visis totius causae appellationis meritis diligenterque inspectis per partes hinc inde exhibitis, praehabito consilio peritorum per hanc sententiam diffinitivam dicimus, sententiamus et pronuntiamus dictum dominum de Ardorello male appunctuasse seu iudicasse sententiam absolutionis in genere dictae dominae abbatissae de Heremo dando, eam absolvendo et dictum dominum abbatem Loci Dei a dicto appunctuamento bene et iuste ad nos et ad auditorium nostrum provocasse et appellasse, dictam sententiam absolutionis in genere ita latam ad nihilum reducendo et per novum iudicium faciendo id quod dictus abbas commissarius de Ardorello facere debebat ; dicimus insuper et pronuntiamus per hanc nostram sententiam diffinitivam, quod monitiones factae excommunicationis et aggravationis latae per dictum appellantem tamquam habentem ad hoc veram a nobis commissionem contra dictam dominam abbatissam de Heremo appellatam, quantum ad charitativum subsidium ex nunc suum sortietur effectum, et insuper sententia lata super materia iniuriae in dicto processu mentionatae per reverendum abbatem de Helnis secundum sui formam et tenorem et omnia quae dehinc fuerunt subsecuta suo marte current, declarando appellationem a dicta sententia factam seu emissam quantum ad expensas per dictam abbatissam de Heremo esse desertam iustis ex causis in processu declaratis, dominam abbatissam in expensis illius causae appelationis [appellationis ] condemnando, et in expensis factis per dictum abbatem de Loco Dei in prosecutionis illius appellationis, taxa domino Cistercii reservata. Sic sign. I. abbas Cistercii. Qua sententia sic prolata, mox procurator dictae abbatissae de Heremo ab eadem ad Sanctissimam Sedem Apostolicam, vel ad illum seu illos ad quem vel quos de iure pertinet, appellavit, apostolicos quaesivit, cum protestationibus in talibus fieri consuetis. Quibus auditis R. D. Cistercii respondit in haec verba : appellationem vestram tamquam frivolam et inanem et a nullo gravamine interiectam non admittimus, sed refutamus, nisi si et in quantum domini, ad quos appellare nitimini, admittere dignabuntur, vobis assignando terminum quatuor mensium ad appellationem vestram relevandam, et causam appellationis introducendam, de quibus omnibus praedictae partes sibi litteras patentes, seu instrumenta patentia per me notarium subscriptum sibi dari petierunt, quod est concessum. Acta sunt haec omnia et singula supradicta anno, mense, diebus, horis et locis quibus supra, in quorum omnium robur et firmum testimonium praesentes litterae, sive hoc praesens publicum instrumentum sigillo Diffinitorum dicti Capituli et mei notarii subscripti signo manuali solito et consueto et nomine meis fuerunt munitae. 73.   Cum, ut relatione R. D. N. Cistercii certificatum est, praesens generale Capitulum, venerabilis pater dominus Iacobus du Breuquet, nostri totius Ordinis in romana Curia procurator generalis, certis urgentibus causis necessariis inductus pro defensione iurium et libertatum Ordinis, ad prosequendum causas aliquas, tam apud Sanctissimam Sedem Apostolicam, quam erga serenissimum dominum regem Scotiae, ad instantiam fratris Ioannis Hirdman monachi monasterii de Cupro expresse professi, ac procuratoris monasterii de Melros in romana Curia, in bancho se obligavit pro sex millium ducatorum auri ; ne igitur praefatus venerabilis pater dominus Iacobus procurator detrimentum aliquod ex huiusmodi obligatione incurrat, praesens generale Capitulum iudicem super hoc instituit abbatem de Cupro, dando ei facultatem et plenum posse ac mandatum speciale dictum abbatem de Melros suumque conventum per omnes iuris et iustitiae vias et per censuras Ordinis compellendi ad solvendum dictam summam sex millium ducatorum in terminis praefixis, aut saltem dictum dominum procuratorem Ordinis quittari faciendi cum effectu ab obligatione huiusmodi, datque dictum generale Capitulum facultatem et plenum posse eidem abbati in Cupro ad dandam licentiam abbati et conventui de Melros, si et in quantum opus fuerit, praedictam summam seu partem eius a quibuscumque mutuo recipiendo, ac pro eadem suum monasterium seu eius possessiones, prout opportunum viderit, impignorandi, et si necesse fuerit, aliquod membrun [membrum ] seu possessiones aliquas, redimibiles tamen, aut bona mobilia et immobilia alienandi, etc., in virtute salutaris obedientiae et sub excommunicationis poena eidem abbati de Cupro districte praecipiendo, quatinus commissionem huiusmodi indilate ac diligenter exsequatur, in plenaria Ordinis potestate. 74.   Gratiam singularem facere volens praesens generale Capitulum abbati de Ozzeck sibi concedit auctoritatem ut viginti personas regulares Ordinis utriusque sexus inhabiles, ad omnes Ordinis gradus, voces, honores et dignitates rehabilitare possit infra unius anni spatium ; quodque in eodem tempore per vel alium confesorem [confessorem ] Ordinis idoneum semel absolvere valeat omnes et singulas personas regulares Ordinis sibi subiectas ab omnibus casibus et sententiis generali Capitulo specialiter reservatis. 75.   Ad instantiam domini Claraevallis certis et rationabilibus causis motum praesens generale Capitulum concedit licentiam ac facultatem fratri Petro du Vergier, religioso monasterii Trium fontium, nostri Ordinis Cisterci [Cisterciensis ] expresse professo, ut de nostro Ordine ad ordinem sancti Benedicti se transferre possit, habitum et professionem regulares eiusdem Ordinis sancti Benedicti assumendo, ipsum pro nunc prout ex tunc a professione in dicto Ordine nostro et praefato monasterio Trium fontium facta absolvens et absolutum fore declarans. 76.   Praesens generale Capitulum commoditatibus monasterii de Fonte salutis inservire cupiens, abbati eiusdem loci dat auctoritatem ac plenum posse, ut novitios notabiles et doctos in matura iam aetate constitutos, quotienscumque sibi videbitur opportunum, ante finem anni probationis ad professionem regularem et habitum monachalem suscipere valeat et possit, ita tamen quod novitii huiusmodi residuo temporis renuntient. 77.   Quia, ut ad generalis Capituli non sine displicentia magna deductum est notitiam, monasterium monialium de Owentzko in spiritualibus et temporalibus plurimum est deformatum, multaque scandalosa et nefanda ibidem perpetrantur contra nostri sacri Ordinis instituta canonica, per quae divina Maiestas offenditur, eiusdem sacri Ordinis nostri honor et fama denigratur, praesens generale Capitulum praemissis obviare et quantum cum Deo potest de remedio opportuno providere cupiens, committit abbati de Paradiso, quatinus quamprimum id commode poterit, assumpto secum si necesse sit abbate de Suleow, eiusdem monasterii de Owentzko patre abbate et visitatore immediato, idem monasterium de Owentzko personaliter accedat, ibidem visitando, reformando, corrigendo, instituendo et destituendo, in spiritualibus et temporalibus, in capitibus et in membris, omnia et singula quae secundum Deum et instituta sacri nostri Ordinis invenerit visitanda, reformanda, instituenda et destituenda, et specialiter, ut si quomodolibet possibile fuerit idem monasterium claudi faciat, abbatissamque ac ceteras moniales sub perpetua clausura et Ordinis observantia regulari ibidem deinceps vivere faciant, abbatissam, priorissam ac alias officiales, si forsitan ad praedicta observanda involuntarie aut aliunde minus idoneae fuerint repertae, destituendo et alias in locum earum subrogando, ponendo etiam ibidem moniales de aliquo monasterio Ordinis clauso et reformato, quae Ordinis observantiam alias doceant et informent, et si forsitan aliquae fuerint quae ad praedictam observantiam induci non possint, ne per earum malum exemplum aliae corrumpantur, illas a monasterio eiiciant, et in aliquo alio monasterio Ordinis collocent et reponant, omniaque alia in praemissis agant et faciant quae necessaria et opportuna videbuntur, in plenaria Ordinis potestate, invocato ad hoc si necesse sit, auxilio brachii saecularis. 78.   Licet generale Capitulum dudum ad instantiam abbatis de Lubens visitationem et reformationem monasterii monialium in Olobock, praefato monasterio de Lubens ab antiquo subiecti, commiserit abbati de Landa, praefatum abbatem de Lubens ab onere monasterii absolvendo ; quia tamen, ut ad generalis Capituli audientiam pervenit, ipse abbas de Landa propter varias et diversas causas rationabiles hoc facere non potest, neque invenitur alius abbas regni Poloniae ad hoc idoneus generale Capitulum cassando et revocando commissionem abbati de Landa prius factam, visitationem et reformationem praefati monasterii de Olobock praedicto abbati de Lubens iterato committit sub censuris Ordinis, eidem mandans quatinus in hoc suam faciat diligentiam ne defectu visitationis huiusmodi aliqua scandala ibidem oriantur. 79.   Ad generalis Capituli audientiam pervenit plerosque abbates, aliosque regimini monasteriorum praesidentes, in regno Bohemiae ac Moravia nonnullos fecisse contractus illicitos et monasteriis suis praeiudiciabiles contra *Benedictinam* et alia Ordinis statuta et privilegia, sine licentia et confirmatione Capituli generalis, quos omnes praesens generale Capitulum auctoritate totius Ordinis, vel potius apostolica, cassat, irritat et annullat, nulliusque roboris vel momenti declarat. 80.   Ob reverentiam Sanctae Sedis Apostolicae necnon serenissimi ac gloriosissimi domini Romanorum regis, illustrissimorumque principum marchionum Brandeburgensium hoc devote requirentium, praesens generale Capitulum gratiose dispensat cum abbate et conventu monasterii de Speciosa valle, Herbipolensis dioecesis, quatinus nobiles ac generosas dominas conthorales legitimas strenuorum ac generosorum dominorum Kiliani militis, ceterorumque de familia seu prosapia Berlingentium, secundorum fundatorum ac singularium benefactorum dicti monasterii de Speciosa valle, habentium sepulturam suam in eodem monasterio, cum duabus vel tribus pedissequis, dumtaxat quotienscumque contigerit fieri seu celebrari exequias funerales, seu etiam anniversaria defunctorum dictae familiae seu prosapiae de Berlingen, intrare ecclesiam minorem dicti monasterii et ibidem defunctorum officiis tam in missis, vigiliis quam vesperis interesse valeant, iuxta tenorem cuiusdam brevis apostolici per praefatum dominum militem impetrati, non obstantibus diffinitionibus generalis Capituli et statutis Ordinis nostri, aliisque contrarium facientibus quibuscumque, ita tamen quod in dicto monasterio de Speciosa valle dictae dominae cum earumdem pedissequis minime pernoctabunt, sed statim finitis officiis exibunt. 81.   Omnes et singulos contractus in praeiudicium monasterii monialium de Lilio et contra Ordinis formam per abbatissam novissimam inter quascumque personas factos et passatos, praesens generale Capitulum cassat, irritat et annullat, nulliusque roboris ac momenti declarat. 82.   Ad humilem instantiam et supplicationem abbatis de Otterburg, generale Capitulum gratiose agere cupiens cum fratribus Nicolao Diepurg, Wernero de Alteya, Adam de Hesteloch, Henrico Sobernheyn, Philippo de Iutrea, Ioanne de Lausheyn, Ioanne Iudagnie et Pirunno de Hesleboch, qui de monasterio sine licentia exierunt ad civitatem Lutrestein, pernoctantes dumtaxat in eadem civitate, mane tamen sponte redeuntes, cum eis misericorditer dispensat, ut praemissis non obstantibus ad omnes Ordinis honores, gradus et actus legitimos, necnon voces, officia, dignitates et administrationes assumi valeant et admitti. 83.   Ad idem, pro fratribus Henrico Sobrucheym et Ioanne de Lansheym sacerdotibus, qui de monasterio sine licentia exeuntes, et in apostasia per undecim dies perseverantes, tandem vi reducti pœnitentiam eis iniunctam iuxta statuta Ordinis humiliter impleverunt. 84.   Attenta obstinatione et ingratitudine, superbia et elatione fratris Conradi de Stalbereck, professi in monasterio de Riddageshusen, olim per generale Capitulum rehabilitati super crimine apostasiae et aliis diversis excessibus, eamdem rehabilitationem cassat, irritat et annullat. 85.   Cum inter cetera honorem et decus Ordinis mirifice excellentia potissimum sit doctorum virorum propagatio, quod fieri nequit nisi prius iuvenes in primitivis debite fuerint eruditi, eapropter praesens generale Capitulum plurimum laudans diligentiam abbatis de Riddageshusen, qui studium particulare pro institutione iuvenum suorum in ipso suo monasterio instituit, ipsum studium particulare approbat, ratificat et confirmat, inhibens omnibus et singulis sive eiusdem monasterii sive quibuscumque aliis personis Ordinis, ac etiam visitatoribus universis, ne huiusmodi studium aliquomodo removeant aut impediant, datque idem Capitulum generale facultatem et plenum posse abbati praefato magistro studentium aliqua gratiosa solatia, exemptiones aut praerogativas, prout expediens fuerit, impendendi, in plenaria Ordinis potestate. 86.   Ad instantiam et humilem supplicationem abbatis de Veterimonte, s. th. pr., generale Capitulum gratiose agere volens cum fratribus Walthero et Henrico de Colonia, dicti monasterii monachis expresse professis, qui propter apostasiam ac carnis contagionem, per quas incurrerunt inhabilitatis maculam iuxta Ordinis instituta contraxerunt, quia tamen emendam super his iniunctam devote compleverunt, idem Capitulum generale ipsos rehabilitat ac cum eis gratiose dispensat, ut praemissis non obstantibus ad omnes Ordinis honores, voces, gradus et actus legitimos, necnon dignitates, officia et administrationes assumi valeant et admitti. 87.   Abbatibus de Eberbaco et de Castro aquilae et eorum cuilibet in solidum committit praesens generale Capitulum, quatinus se diligenter informent, aut alter eorum informet super causis dissensionis et controversiae inter fratrem Hermannum, professum monasterii de Heyna in Hassia, dudum confessorem monasterii monialium Montis Sancti Georgii, et abbatissam et conventum eiusdem monasterii, et auditis hinc inde partibus plenum iustitiae complementum administrent, in plenaria Ordinis potestate, inhibendo partibus ne dictam causam nisi coram patribus Ordinis deinceps prosequantur. 88.   Abbatibus de Lenym, s. th. pr., ac de Vetericella praesens generale Capitulum committit, quatinus se diligenter informent super causis dissensionis et controversiae inter dominum decanum Misnensem et abbatem et conventum de Buch nuper exortae, ipsamque dissensionem et controversiam, si fieri poterit, amicabiliter componant ; sin autem per omnes iuris et iustitiae vias virtute privilegiorum Ordinis abbati et conventui de Buch praedictis assistant, per censuras Ordinis compellendo omnes et singulos abbates, abbatissas, priores, cellerarios, bursarios et alios monasteriorum Ordinis utriusque sexus in provinciis Misniae, Thuringiae, Saxoniae et Marchiae sitorum praesidentibus, ad praedictae causae et iurium ac privilegiorum Ordinis defensionem, prout iuxta Ordinis statuta sint obligati. 89.   Nos, frater Ioannes, abbas Cistercii, ceterique Diffinitores Capituli generalis Ordinis Cisterciensis notum facimus universis, quod cum in nostro Capitulo generali novissime anno praeterito celebrato, ad videndum, visitandum, terminandum et decidendum quemdam processum seu litem inter fratres Ioannem Parny ex una, et Utherium Barbier partibus ex altera super dignitate abbatiali monasterii de Altofonte, Catalaunensis dioecesis, contendentes, fuissent commissi et deputati abbates de Balerna et de Charitate, partibusque per eos auditis, et viso processu utrarumque partium, peritorum consilio fulti, dictum fratrem Ioannem Parny sententialiter condemnassent, a qua sententia ipse Parny appellavit, atque in venerabili et suprema Parlamenti curia Parisiis suam appellationem relevavit et prosecutus est suam partem adversam, necnon abbates iudices prosequendo et vexando ; tandem ipse Parny cum dicta causa suae appellationis praefatae ad praesentis Capituli generalis audientiam per eamdem venerabilem curiam remissus fuit, iudicium et sententiam ipsius Capituli auditurus et subiturus, prout iuris foret et rationis. Nos igitur visis, inspectis et diligenter examinatis partium productionibus et processibus, ipsisque plene auditis et consideratis in hac parte considerandis, pro tribunali sedentes, et solum Deum prae oculis habentes, ut ex eo iudicium nostrum prodeat, et oculi nostri videant aequitatem, dicimus, sententiamus et pronuntiamus per nostram diffinitivam sententiam, dictum fratrem Ioannem Parny male appellasse, quare ipsam suam appellationem frivolam, vanam atque nullam fore iudicamus et decernimus, eidem Parny perpetuum silentium super praemissis imponendo, expensis hinc inde compensatis et ex causa. Quo circa primo abbati Ordinis super hoc requirendo mandat et praecipit idem Capitulum generale in his, quae in praemissis et quolibet praemissorum executionem requirant, debitae executioni demandent in plenaria Ordinis potestate. 90.   Generale Capitulum specialem gratiam facere volens magistro Iacobo Roys, dicto abbati de Regali, s. th. pr., ut suis commoditatibus melius inservire valeat, gratiose concedit ut dictus magister Iacobus cum quibuscumque personis honestis in quocumque loco constitutis, ubi sibi placuerit, cum uno vel duobus monachis aut uno converso Ordinis cuiuscumque monasterii Ordinis fuerint, commorari seu moram trahere valeat si possit, statutis Ordinis et Capitulorum generalium diffinitionibus ceterisque in contrarium facientibus non obstantibus quibuscumque. 91.   Cum ad audientiam praesentis Capituli generalis deductum est, quod nonnulli abbates Ordinis in regnis et dominiis Daniae, Sueciae et Norwegiae, licet saepius per commissarios Ordinis moniti fuerint, suas contributiones solvere recusarunt, et adhuc recusant de praesenti, ipsum generale Capitulum omnes et singulos praedictos, qui videlicet requisiti suas contributiones non solverunt, excommunicationis sententiam aliasque poenas in *Benedictina* et in aliis Ordinis statutis contentas incurrisse declarat ; mandans ac praecipiens dictis commissariis ac omnibus personis Ordinis regularibus super hoc requirendis, ut eos et eorum quemlibet dictas sententias et poenas incurrisse ubique publicent et declarent. 92.   Nos frater Ioannes, abbas Cistercii, ceterique Diffinitores, etc. Quia generali Capitulo conquesta est abbatissa monialium de Clarofonte prope Luxemburgum, dicens se esse et fuisse gravatam et molestatam in laboribus et expensis per quemdam fratrem nomine Gofrinum, professum monasterii de Valle Dei, qui eam citari fecit coram abbate de Villerio Metensi, virtute cuiusdam mandati per eum a reverendissimo in Christo patre domino nostro Cisterciensi impetrati, ad certum et competentem diem, ubi dicta abbatissa per semetipsam comparuit, dicto fratre Gofrino nec per se nec per procuratorem comparente, humillime petit et supplicat ipsa abbatissa relevari et refundi ab expensis quas fecit occasione huiusmodi citationis. Item, quia dictus frater Gofrinus ante multos annos servivit monasterio praedicto de Clarofonte in officio confessoratus et procurationis, ubi impudice et inhoneste valde se habuit et potissimum cum abbatissa defuncta, ut communis vox et fama laborant et laborabant, tunc itaque propter eorum malum regimen et inhonestam vitam dictus frater fuit turpiter deiectus de dicto monasterio monialium per praefatum abbatem de Villerio Metensi tunc commissarium ; quod videns dicta abbatissa defuncta et dolens passavit sibi et fecit litteras obligatorias de summa 24 floren. super monasterium ipsum levandorum et accipiendorum, quas sigillaverunt inter se ut voluerunt, quia ipse et ipsa utraque sigilla penes se habuerunt, quam quidem summam 24 floren. dictus frater repetere hucusque distulit, timens de crimine perpetrato sibi obiiciendo, nunc illam repetere volens et credens, quod longitudo temporis elapsi crimen operuerit, et quae litterae obligatoriae malitiose et in fraudem ipsius monasterii, ut credendum est, factae sunt. Supplicat domina abbatissa praedicta, ut reverendissimae paternitates vestrae super hoc decernant et committant alicui abbati vices suas, qui super hoc decernat et iudicet ; dictum generale Capitulum, nulli quod iustum est denegans, praefato domino abbati de Villerio Metensi mandando et praecipiendo committit, quatinus se debite super praemissis informet, partes coram se conveniendo et vocando, debiteque informatus partibus debitum iustitiae complementum administret, in plenaria Ordinis potestate. 93.   Cum per Diffinitores Capituli generalis anni Domini M. CCCC. LXXXV apud Divionem, certis iustis ex causis in litteris desuper hoc confectis plenius expressis et contentis, et praesenti diffinitioni annexis, fuerit pensio 20 librarum super fructibus et proventibus monasterii de Toroneto fratri Fulconi Planeti assignata et deinde ea post per idem generale Capitulum confirmata, nec vult abbas praefati monasterii eidem fratri, ut asserit, dictam pensionem persolvere, humiliter provisionis opem desuper requirens ; hinc est quod generale Capitulum attendens supplicationem dicti fratris fore iustam et rationi consonam, dictam pensionem 20 libr. approbando, ratificando et confirmando mandat et praecipit dicto abbati moderno et successoribus suis eiusdem monasterii de Toroneto abbatibus, in virtute sanctae obedientiae et sub excommunicationis latae sententiae poena, quatinus annis singulis et statutis in dictis litteris terminis dictam pensionem 20 libr. realiter et integraliter eidem fratri Fulconi quoad vixerit persolvant et tradant. Executionem praesentis diffinitionis primo abbatis Ordinis super hoc requirendi committendo in plenaria Ordinis potestate. 94.   Multorum fide dignorum, tam patrum et personarum regularium Ordinis nostri quam aliorum proborum relatibus et scriptis generali Capitulo relatum est, abbatem modernum de Vallibus Sernay a paucis annis citra fratrem Michaelem Buffereau eius professum in confessorem monasterii monialium de Thesauro Nostrae Dominae, Rothomagensis dioecesis, auctoritate sua privata et paterna institutisse ; qui quidem frater se minus honeste et pudice in dicto monasterio habuit, quippe qui non solum de incontinentia, verum etiam de furto accusatur turpiter et notatur ; et ne ab abbatissa aut aliis personis eiusdem monasterii propter pecunias in magno numero furtive, ut dicitur, per eumdem fratrem sublatas, et a dicta abbatissa ipse frater prosequeretur, ab eodem monasterio aufugit, et Parisiis cum magnis expensis prosequendo quosdam processus mansit, prout et adhuc manet, et quod deterius est, ipse abbas de Vallibus Sernay praefatus dictam abbatissam compulit dare licentiam cuidam iuveni moniali eiusdem monasterii quam, ut dicitur, idem abbas et frater Michael laxatis sanctae continentiae habenis, eamdem monialem in habitu dissimulato per longos dies tenuerunt, et ea ut dicitur, abusi sunt ; et quia dicta abbatissa tam ex suae monialis quam praefatarum pecuniarum sublatione et perditione aliquas querimonias, attestationes et prosecutiones coram Ordinis patribus de praedicto fratre faciebat, ne praemissa ad Ordinis notitiam et lucem devenirent, idem frater Michael coram conservatore privilegiorum Ordinis citari fecit ac in causam traxit contra Ordinis statuta et privilegia ; quae omnia cedunt in dedecus et vituperium Ordinis populique christiani scandalum, ac dicti monasterii monialium iacturam non modicam. Quibus malis, abusibus et inconvenientiis obviare et de remedio opportuno providere volens Capitulum generale, abbatibus de Bonoportu, s. th. pr., et de Valledulci et cuilibet eorum per se et in solidum districte mandando et praecipiendo committit, quatinus quam citius fieri poterit ad dictum monasterium monialium seu ad alia loca, quae ad infrascripta aptiora iudicaverint, accedant, ibidemque monasterium visitent, reforment, corrigant, instituant et destituant omnia et singula quaecumque secundum Deum et religionis salutaria instituta invenerint visitanda, etc. Necnon de et super praemissis et aliis vitam et conversationem, regimen et administrationem dictorum abbatis, abbatissae et fratris Michaelis tangentibus debite et diligenter et sufficienter se informent, et si debita informatione abbatem, abbatissam, ac fratrem Michaelem praefatos in praemissis aut aliquo praemissorum culpabilem aut culpabiles repererint, ipsos et quemlibet ipsorum sive per privationem a dignitate abbatiali, suspensionem aut alias secundum formam Ordinis et casuum exigentiam taliter puniant et corrigant, quod monasterio praefato utilitati et honori consulatur, ceterisque in exemplum transeat et terrorem. Praeterea si per praemissa aut alia quomodocumque dicta monasteria, aut alterum ipsorum vacare contingat, generale Capitulum eisdem abbatibus, et cuilibet ipsorum dat auctoritatem et potestatem providendi et disponendi de dictis monasteriis, taliter quod iuxta apostolica privilegia deinceps sanctae religionis observantiae vitaeque puritas observari possit et valeat, in plenaria Ordinis potestate. 95.   De probitate, sufficientia et idoneitate ordinisque zelo abbatis de Villerio Metensi ad plenum confidens, praesens generale Capitulum eidem abbati auctoritatem et facultatem dehinc ad triennium visitandi et reformandi monasteria sibi et suo monasterio immediate subiecta, personasque regulares eorumdem in foro conscientiae ab omnibus et singulis peccatis et casibus, criminibus, sententiis et delictis, censuris et poenis, generali Capitulo specialiter reservatis, semel quolibet anno per idem triennium, salutari mediante poenitentia, absolvendi in plenaria Ordinis potestate. 96.   Paupertate et tenuitate monasterii de Vallelucenti attentis et consideratis, praesens generale Capitulum pro studente Parisiis tenendo sibi adiungit monasteria de Albis petris et de… (*locus vacuus*), ita quod quilibet dictorum monasteriorum abbas seu commendatarius sub poenis, sententiis et censuris Ordinis latius contra eos per executorem praesentis diffinitionis declarandis et promulgandis, annuatim summam decem librarum turonensium eidem studenti contribuet, nisi cum proprios studentes Parisiis mittere et tenere voluerit. Executionem praesentis diffinitionis primo abbati, etc. 97.   Sententiam diffinitivam latam et pronuntiatam per dominos abbates de Firmitate, de Pontigniaco, de Morimundo, de Caroliloco, de Bonoportu, de Balerna, de Charitate et de Ellantio electos per generale Capitulum pro Ordine, et per R. D. Cistercii, eiusdemque loci conventum commissarios iudices et compositores ad terminandum per sententiam diffinitivam querelam seu processum tunc pendentem in curia Parlamenti Parisiensis, inter abbatem de Claravalle et quosdam sibi adhaerentes ex una, et praefatos dominum Cistercii et conventum eiusdem loci partibus ex altera, occasione quorumdam reddituum sitorum seu assignatorum in nonnullis receptis regalibus et aliis locis, ac super quibusdam aliis rebus et bonis quos et quae dicti de Claravalle et sui adhaerentes dicebant eosdem redditus et bona pertinere et semper pertinuisse monasterio Cistercii, et de ipsis et eorum praedecessores semper pacifice usos fuisse, prout latius patet per dictum processum et per praefatam sententiam datam Parisiis sub sigillis dictorum abbatum die 28 martii anno Domini 1488 ante Pascha, praesens generale Capitulum tamquam iustam, sanam, rationabilem, et de auctoritate praedictae curiae Parlamenti procedentem acceptat, laudat et gratam habet pro omni tempore futuro absque quacumque retractatione, volens expensas dictorum abbatum in prosecutione huius materia factas ex denariis contributionum Ordinis ipsis persolvi, pro quiete Ordinis perpetuum silentium universis personis Ordinis imponendo. 98.   Diffinitionem Capituli generalis anno M.CCCC.LXXXV factam, cuius tenor sequitur in hac forma : Praesens generale Capitulum in virtute salutaris obedientiae et sub excommunicationis poena praecipit et mandat abbati et conventui Bardonarum, quatinus infra proxime futurum generale Capitulum apportent aut mittent ad Cistercium quoddam privilegium domini Martini quondam Papae V super materia de decimis, quod praedicti de Bardonis apud se habere dicuntur, cum sit generale Ordinis privilegium, ut ad cetera communia Ordinis privilegia in Cistercio reponatur, praesens generale Capitulum confirmat et roborat districtius in virtute salutaris obedientiae, ac sub excommunicationis latae sententiae poena, mandans et praecipiens abbati et priori eiusdem monasterii de Bardonis et cuilibet eorum, quatinus infra duos menses ab intimatione et executione praesentium, dictam bullam, sanam et integram, expensis propriis ad Cistercium transmittant, et R. D. Cisterciensi aut priori eiusdem loci tradant. Executionem praesentis diffinitionis abbati de Ardorello et cuilibet personae Ordinis in sacro sacerdotali ordine constitutae, necnon universis curatis, vicariis, capellanis et notariis publicis committans. Datum, etc. REHABILITATIONES 99.   Ad instantissimam supplicationem abbatis Caroliloci, s. th. pr., generale Capitulum gratiose dispensat cum fratre Ioanne Cornue, professo eiusdem monasterii, quatinus non obstante crimine apostasiae quod bina vice incurrit, ad omnes et singulos Ordinis honores, voces, gradus et actus legitimos, necnon administrationes, officia et dignitates assumi valeat et admitti. TRACTATUUM CONFIRMATIONES 100.   Permutationem factam in collegio Sancti Bernardi Parisiis super redditu decem francorum… *etc. id. ac sub n° 69 supra. COMMISSIONES 101.   Quia honorabilis vir, magister Iacobus du Breuquet decanus Montensis et canonicus Cameracensis, omne ius quod habere praetendit super dignitate abbatiali monasterii de Ursicampo, Capituli generalis Ordinis iudicio submisit, promittens se stare velle sententiae per Ordinis iudices proferendae, praesens generale Capitulum unicuique quod suum est reddere cupiens domino abbatis Firmitatis et abbatibus de Caroliloco, s. th. pr., et de Valledulci, ac duobus eorum committit, quatinus convocatis coram se partibus cum omnibus munimentis suis super eorum iuribus se diligenter informent, et prout invenerint iustum esse et aequum, summarie et de plano causam illam decidant, iudicent et concludant, debitumque iustitiae complementum ministrent. 102.   Cum honorabilis vir, magister Iacobus du Breuquet, decanus Montensis et canonicus Cameracensis, totius nostri Cisterciensis Ordinis in romana Curia procurator generalis, a Sanctissimo domino nostro Papa certum obtinuerit indultum seu privilegium pro toto Ordine, ut monasteria Ordinis desolata aliis unire possit et valeat, propter quod in camera apostolica pro solutione annatarum dictorum monasteriorum uniendorum, videlicet illorum quae ante dictam unionem ad annata tenebantur, se nomine Ordinis obligaverit, praesens generale Capitulum dictum indultum seu privilegium gratanter acceptans ac ratum esse cupiens, praedictam obligationem ratam ac firmam in perpetuum tenere promittit, datque auctoritatem et plenum posse dicto magistro Iacobo procuratori nostri totius Ordinis de novo, si opus sit, ad haec et alia opportuna ac necessaria in eisdem se ac totum Ordinem, ut praemittitur, obligandi, promittens rata, grata, accepta et firma habere in perpetuum quaecumque per dictum magistrum Iacobum procuratorem in praemissis fuerint acta, gesta aut quomodolibet procurata. 103.   Cum honorabilis vir, magister Iacobus du Breuquet, decanus Montensis et canonicus Cameracensis, totius nostri Ordinis Cisterciensis in romana Curia procurator generalis, certas bullas, maximas gratias, privilegia, libertates et exemptiones Ordini plurimum utiles ac fructuosas a Sanctissima Sede Apostolica nuper ordinatione domini Cistercii impetraverit et obtinuerit, quas tamen ob defectum solutionis debitae, Romae in camera apostolica et alibi in banchis dimisit, praesens generale Capitulum impetrationes praedictas tam factas quam fiendas, ratas, gratas et acceptas habens, desideransque ut bullae huiusmodi tam a camera apostolica quam a banchis illis quam citius extrahantur, nomine totius Ordinis dat auctoritatem, facultatem et plenum posse domino abbati de Firmitate, dicti Cisterciensis Ordinis, Cabilonensis dioecesis, ac dicto magistro Iacobo procuratori, et eorum cuilibet in solidum accipiendi mutuo a quibuscumque banchariis seu mercatoribus Lugduni, seu in Urbe commorantibus summam duorum millium ducatorum ac de proprio loco et tempore solutionis conveniendi, necnon obligandi se ac totum Ordinem Cisterciensem, omniaque eius monasteria et membra ubilibet constituta in forma meliori camerae apostolicae aut aliter, prout opportunum viderint dictis banchariis aut mercatoribus, omniaque alia et singula agendi, faciendi et exercendi quae in praemisis [praemissis ] necessaria videbuntur sub hypotheca et obligatione omnium mobilium bonorum et immobilium dicti Ordinis, et omnium eius monasteriorum ac membrorum nomine quo supra, ratum, gratum et acceptum habere promittens quidquid per dictos dominum de Firmitate et magistrum Iacobum procuratorem vel eorum alterum in praemissis fuerit actum, factum, gestum aut quomodolibet procuratum. 104.   Committit praesens generale Capitulum abbatibus de Caesarea et de Fonte regis, quatinus se diligenter informent super causis venditionis cuiusdam curiae pertinentis monasterio monialium de Zymmern quam vendere praetendunt abbatissa et moniales eiusdem monasterii, et cum pretio eius redimere nonnullas alias pensiones in quibus obligantur ; et si invenerint causas huiusmodi rationabiles, dictasque venditionem et redemptionem ipsi monasterio de Zymmern utiles et fructuosas, easdem fieri admittant, factasque ratificent et confirment, in plenaria Ordinis potestate. SUFFRAGIA 105.   Ut monasterium Beatae Mariae de Fonte salutis in regulari Ordinis observantia more solito conservari, atque in spiritualibus et temporalibus felicia semper incrementa reportare valeat, generale Capitulum omnes et singulos christifideles cuiuscumque status, conditionis, praeeminentiae aut dignitatis existant sive fuerint, ad pias manus adiutrices eidem monasterio porrigendum, quibus potest spiritualium donorum allectivis incitare cupiens, omnibus et singulis qui eidem monasterio Fontis salutis in quibuscumque munerum ac eleemosinarum largitionibus subvenerint, dat et concedit plenam participationem omnium bonorum spiritualium, videlicet missarum, vigiliarum, horarum canonicarum, orationum, suffragiorum, ieiuniorum, abstinentiarum, disciplinarum eleemosinarum, laborum, ceterorumque divini cultus obsequiorum, quae fiunt ac favente Domino de cetero fient in toto Ordine nostro, in vita eorum pariter et in morte pollicendo ipsis et eorum cuilibet, quod cum obitus eorum, utinam felices in Domino ! nostro fuerint generali Capitulo nuntiati, ibidem sicut unus nostrum absolventur omniumque missarum ac orationum quas pro fratribus nostris defunctis, annis singulis imponere consuevimus, participes erunt et consortes. 106.   Ad idem, pro monasterio de Pomerio alias Bongart, Argentinensis dioecesis, cum clausula ut collapsum restauretur. 107.   Cum monasterium sanctimonialium Beatae Mariae de Vivario, Attrebatensis dioecesis, ut dolenter intellexit generale Capitulum, per guerras et alios sinistros eventus ad extremam pene desolationem deductum sit, ipsum generale Capitulum illius monasterii restaurationem summopere desiderans, atque ad eius subventionem christifideles incitare cupiens omnibus et singulis christifidelibus eidem monasterio de bonis sibi a Deo collatis pias manus adiutrices porrigentibus, plenariam concedit participationem omnium bonorum spiritualium, videlicet missarum, etc. 108.   Universis et singulis christifidelibus praesentes litteras inspecturis, frater Ioannes abbas Cistercii, totiusque conventus abbatum Capituli generalis Ordinis Cisterciensis totum ipsum Ordinem repraesentantes, salutem in Domino et orationum suffragiis vitam adipisci sempiternam. Quamquam ad subveniendum omnibus necessitatem patientibus ac subsidium requirentibus lege charitatis divinae cuncti christifideles obligentur, illis tamen magis succurrendum esse censetur, qui in bonis et rebus ad divinum cultum ac sanctae religionis observantiam spectantibus deficiunt. Cum itaque sicut relatu nonnullorum notabilium patrum Ordinis, maxime fratris Theodorici Baudhelle, professi monasterii Campensis, monasterium sanctimonialium de Monte principum, nostri Cisterciensis Ordinis, Coloniensis dioecesis, in honore Sancti Quirini fundatum dudum, quod dolenter referimus tam saevissimis hostium incursibus, quam negligenti regimine eiusdem monasterii, ad tantam in structuris et aedificiis necessariis ruinam devenisse ex iacturam, ut nisi christifidelium larga manus suffragetur, vix ex substantia eiusdem monasterii restaurari et relevari possit ex valeat ; nos vero tantae et tam miserabili ruinae ex affectu compatientes, ac tantis ruinis et desolationibus occurrere cupientes, omnibus et singulis christifidelibus utriusque sexus, qui iuxta facultates suas pro restauratione dicti monasterii manus porrexerint adiutrices, praesentium tenore confraternitatem Ordinis ac plenariam participationem omnium bonorum spiritualium conferimus, videlicet horarum canonicarum, missarum, orationum, suffragiorum, vigiliarum, eleemosinarum, poenitentiarum, abstinentiarum, hospitalitatum, laborum, ceterorumque divini cultus obsequiorum, quae fiunt, ac Domino concedente fient in dicto Ordine nostro, in vita eorum pariter et in morte. Datum, etc. 109.   Conceditur participatio seu suffragium Ordinis Guillelmo Michet mercatori, et civi Bisuntinensi, pro uxore et liberis. 110.   Ad idem, Simoni Corgnot mercatori Divionensi et eius consorti. 111.   Item, pro Ioanne du Vernay de Villari. 112.   Item, pro domino Stephano Tibaudet, presbitero de Loninco, curato de Sernayo. 113.   Item, pro Guillelmo de Sains de Divione et eius uxore cum liberis. 114.   Item, pro Guillelmo Barbier et eius uxore de Divione. 115.   Item, pro Adam Feurret de Barrisdorsans. 116.   Item, pro Reginaldo Thurrici, cive Lingonensi, et Agnete uxore eius et eorumdem liberis. 117.   Ad instantiam domini Caroliloci, s. th. pr., generoso potentique domino Ioanni de Chambanis comite, inclitaque domina Margareta de Borbonio comitissa eius consorte. 118.   Item, pro domino Claudio de Marleyo, et domina Carola de Corcellis eius consorte. Item, pro Stephano Laboquet et Amieta eius uxore cum liberis de Divione. 119.   Item, pro Guidone Feurret et Huguetta eius uxore de Barrisdorsans. 120.   Universis et singulis christifidelibus has praesentes visuris et audituris frater Ioannes, etc. Etsi cunctae ecclesiae, aliaque pia loca divino cultui dedicata, maxime ubi diversorum sanctorum Christo in cœlis conregnantium sacrae habentur reliquiae, summa sint a christicolis veneratione prosequenda et requirenda cum eorumdem sanctorum meritis et piis precibus copiosa ibidem peccatorum venia adipisci posse credatur, illa tamen potissimum frequentanda omnique devotione recolenda, quae sub gloriosissimi Dei confessoris sancti Medardi titulis sunt dedicata, qui huius mundi contemptis illecebris coronam aeternae beatitudinis promeruit adipisci sempiternam ; cupientes autem ut ecclesia in honorem eiusdem Domini nostri Iesu Christi confessoris beatissimi apud Divionem constructa et dedicata a christifidelibus devotius frequentetur, ad instantiam et humilem supplicationem venerabilis ac religiosi patris domini Amedei François eiusdem ecclesiae curati, omnibus et singulis christifidelibus-dictam ecclesiam visitantibus ac de suis facultatibus ad eiusdem ecclesiae manutenentiam pias eleemosinas largientibus, auctoritate totius Ordinis nostri, tenore praesentium confraternitatem Ordinis ipsius ac plenam participationem omnium bonorum praesentibus vero futuris perpetuis temporibus in suo vigore duraturis. Datum, etc. REHABILITATIONES ET DISPENSATIONES 121.   Ad instantissimam supplicationem abbatis de Hemmerode [Hemmenrode] praesens generale Capitulum specialem gratiam facere volens fratri Georgio Schonich, religioso dicti monasterii de Hemmerode [Hemmenrode ] expresse professo, ipsum rehabilitat, secumque misericorditer dispensat, ut non obstante transgressione voti castitatis, in quam cecidisse per prolis procreationem convictus est, ad omnes Ordinis honores, voces, gradus et actus legitimos, necnon administrationes, officia et dignitatem assumi valeat et admitti ; datque dictum Capitulum facultatem et plenum posse abbati dicti monasterii cum eidem fratre Georgio super poenitentia Ordinis super hoc sibi iniungenda gratiose dispensandi. 122.   Ad idem, pro fratre Ioanne Gilfelt praedicti monasterii de Hemmerode [Hemmenrode] professo, pro eadem causa. 123.   Ad instantiam abbatis Caroliloci, s. th. pr., et abbatissae de Paraclito, generale Capitulum misericorditer dispensat cum sorore Iacquelina de Danquant, professa dicti monasterii de Paraclito, ut non obstante defectu natalium, et quod sit illegitio [illegitimo ] matrimonio procreata, ad omnes Ordinis legitimos actus, gradus, voces, officia, beneficia, administrationes et dignitates promoveri possit et admitti. 124.   Ad instantiam abbatis Longipontis Capitulum generale misericorditer dispensat cum fratre Petro Gaudier, presbitero professo dicti monasterii, eumdem ab omni infamiae et inhabilitatis macula relevando, ut non obstante apostasia per mensem vel circiter extra monasterium per saeculum vagando contracta, ad omnes Ordinis gradus promoveri possit et admitti. 125.   Ad idem, et ad eiusdem abbatis instantiam misericorditer dispensat cum fratre… (*locus vacuus*) ut non obstante apostasia per biennium extra monasterium per saeculum vagando, regulari habitu dimisso, necnon carnis contagio possit ad omnes, etc. 126.   Ad instantiam abbatis de Bebenhusen Capitulum generale dispensat cum fratre Martino, professo in Mulbronne, ut non obstante apostasia, etc. 127.   Ad instantiam abbatis de Laude cum sorore Agnete de la Peltetire, professa de Vivario, misericorditer dispensat eam ab omni infamiae nota et inhabilitatis macula relevando et rehabilitando, ut voti castitatis fractione, super quo poenitentiam sibi ab eodem abbate iniunctam humiliter et devote peregit, non obstante possit ad omnes Ordinis gradus et dignitates promoveri et admitti. 128.   Generale Capitulum humilibus et devotis supplicationibus fratris Iacobi Briandi, professi monasterii de Mansiade, cum eodem fratre misericorditer dispensat eum ab omni inhabilitatis et infamiae notis et maculis relevando et rehabilitando, ut non obstante quod monasterium praefatum sine licentia exivit, et fere per duos annos per saeculum vagando in apostasia perseveraverit, et quod etiam sacramentum matrimonii pro una vice contra Ordinis statuta administraverit super quibus, ut eidem generali Capitulo assertum est, devote et humiliter poenitentiam sibi iniunctam implevit, ad Ordinis actus et dignitates promoveri possit et admitti. 129.   Ad instantiam abbatis de Claromonte generale Capitulum misericorditer dispensat cum sorore Isabella de Montalayo propter recessum a monasterio sine licentia et longam immansionem in domo patris, necnon, propter rebelliones multas contra abbatissam factas, etc. ut supra. 130.   Ad idem, et eiusdem instantiam pro sorore Hardoyna de Valteaux, monasterii de Bonoloco religiosa professa, ut non *obstante carnis* contagio, puerperio inde secuto, etc., dignitate abbatiali inclusa. 131.   Ad idem, pro fratribus Michaele Fèvre et Petro Biseray, professis monasterii de Pietate Dei, ad instantissimam abbatis eiusdem monasterii, s. th. pr. supplicationem, ut non obstante carnis contagio ad omnes Ordinis actus legitimos, etc. 132.   Ad instantiam abbatis Caroliloci, s. th. pr., generale Capitulum gratiose dispensat cum fratre Ioanne Coronis, professo eiusdem monasterii, quatinus non obstante crimine apostasiae quod bina vice incurrit, ad omnes actus, gradus et dignitates Ordinis assumi possit et admitti. 133.   Ad humilem instantiam abbatis de Ozzeck, praesens generale Capitulum gratiose dispensat cum fratre Matheo Currifici, monasterii de Vetericella expresse professo, ut non obstante inhabilitate et irregularitate quas contraxit monasterium suum sine suorum superiorum licentia exeundo, et in apostasia etiam se divina immiscendo, divina deinceps celebrare, atque ad omnes Ordinis honores admitti valeat, datque facultatem idem generale Capitulum tam moderno quam seniori abbatibus eiusdem monasterii de Vetericella, ut unusquisque eorum hoc anno unum confessorem eligere possit, qui eum absolvat ab omnibus casibus Capitulo generali reservatis. IUDICES 134.   Committitur abbatibus de Caroliloco et de Bonoportu, s. th. pr., et eorum cuilibet, quatinus se super contentis in supplicatione praesenti diffinitioni annexa, plura enormia contra fratrem Robertum Valée diligenter informent, et informatione habita, si dictum Valée in praemissis aut in aliquo praemissorum invenerint seu eorum alter invenerit culpabilem, citatis citandis, auditis audiendis, et consideratis considerandis, causam seu litem inter dictum fratrem Robertum Valée et fratrem Guillelmum de Moncello super dignitate abbatiali monasterii Fulcardi montis concernentem terminent et decidant seu pacificent, puniendo et corrigendo corrigendos, in plenaria Ordinis potestate. 135.   Praesenti generali Capitulo conquestus est honorabilis vir Poncerot de Dijon, mercator Grayaci, asserens abbatem Bellaevallis sibi iuste et legitime teneri et obligari in 72 francis, occasione pannorum per eumdem abbatem a dicto mercatore acceptorum, quam summam dictus abbas solvere renuit, ut asserit dictus mercator, humiliter provisionem a dicto Capitulo generali requirens. Hinc est quod, unicuique quod suum est reddi desiderans praesens generale Capitulum, abbatibus de Theoloco et de Bullione et eorum cuilibet in solidum committit quatinus si per testes fide dignos, litteras seu scedulas obligatorias, aut alia sufficientia documenta dictum abbatem de Bellevalle seu quoscumque alios de Ordine eidem Mercatori supplicanti in aliquibus pecuniarum seu quarumcumque rerum summis invenerint, ad debite et integre cum expensis prosecutionem per eumdem mercatorem contra dictum abbatem factarum, eidem solvendum et satisfaciendum per omnes iuris et iustitiae vias et per Ordinis censuras astringant et compellant, in plenaria Ordinis potestate. 136.   Multorum fide dignorum, tam patrum et personarum regularium Ordinis, quam aliorum proborum virorum scriptis et relatibus ad aures Capituli generalis saepius dolenter pervenit, fratrem Petrum de Porta, abbatem modernum monasterii de Barbello, laxatis sacrae continentiae habenis cum quadam moniali et aliis pluribus inhonestis mulieribus carnale contagium pluribus vicibus, etiam prole subsecuta commisisse, variisque aliis criminibus, delictis et sceleribus, tam dilapidationis quam similibus offensis publice et notorie notatum et maculatum, et quod amarius est convictum esse, ita ut omnis disciplinae regularis honestas, tam in spiritualibus quam in temporalibus ab eodem monasterio expulsa videatur, et ob defectum debitae administrationis idem monasterium totalem ruinam de proximo, nisi citius de remedio provideatur opportuno, minetur in maximam populi christiani scandalum, nostrae sacrae religionis vituperium ac dicti monasterii iacturam et gravamen ; hinc est quod praesens generale Capitulum praemissa diutius sufferre non valens seu volens, abbatibus de Claromonte et de Ursicampo et cuilibet eorum per se et in solidum committendo mandat, et sub censuris Ordinis districtius praecipit, quatinus quam citius commode poterint ad dictum monasterium aut alia loca, quae ad infrascripta peragenda aptiora iudicaverint, accedant, dictumque monasterium tam in capite quam in membris visitent, reforment, corrigant, emendent, instituant et destituant omnia et singula, quae secundum sacrae religionis nostrae instituta et privilegia apostolica, visitanda, reformanda, corrigenda, emendanda, instituenda et destituenda invenerint, seque debite, diligenter et sufficienter de et super praemissis regimen et administrationem dicti abbatis tangentibus informent, et informationes in scriptis notabilibus scriptotenus notent et reducant ; et si per debitam informationem culpabilem aut convictum ipsum, qui alias sufficienter pro emendatione vitae monitus fuit, emendare, ut dicitur, noluit, sive per privationem a dignitate abbatiali, sive per suspensionem aut alias secundum formam Ordinis et casuum exigentiam taliter puniant et corrigant, quod monasterii utilitati, animae suae ac honori consulatur, ceteris autem in exemplum transeat et terrorem ; praeterea dicto monasterio sic vel aliter quovismodo vacanti, dat generale Capitulum auctoritatem et potestatem praedictis abbatibus et eorum cuilibet providendi, et disponendi de dicto monasterio taliter quod iuxta apostolica privilegia deinceps sanctae religionis observantia, vitaeque puritas secundum Ordinis formam observari possit et valeat, in plenaria Ordinis potestate. 137.   Domino abbati de Firmitate necnon abbatibus de Caroliloco, s. th. pr., de Claromonte et de Valledulci, et cuilibet eorum in solidum committit praesens generale Capitulum, quatinus omnes et singulas Ordinis personas, quas per testes fide dignos, scedulas, litteras obligatorias, aut alia sufficientia documenta iusta teneri et obligari collegio Sancti Bernardi, cellerario, bursario aut cuicumque personae eiusdem collegii in aliquibus pecuniarum, vini, bladi aut quarumcumque aliarum rerum summis invenerint, ad debite et integraliter solvendum et deliberandum eisdem collegio et personis astringant aut compellant, in plenaria Ordinis potestate ; omnibus et singulis Ordinis personis in sacri presbyteratus ordine constitutis super hoc requirendis, districte sub poenis per dictos abbates aut alterum eorum taxandis et declarandis, mandans et praecipiens idem Capitulum generale, ut ad certos et competentes diem et locum seu dies et loca coram dictis abbatibus aut altero eorum citent. 138.   Ad idem, de Caroliloco, s. th. pr., de Ioyaco et de Valledulci et eorum cuilibet, pro Prulliaco. 139.   Pro Caroliloco iudices deputantur de Ursicampo, de Longoponte et de Vallibus Sernay, et eorum quilibet. 140.   Pro Morimundo, de Firmitate, de Pontigniaco, de Crista, de Vallibus in Ornesio, de Caduino, et eorum alter. CONTUMACES 141.   Fratrem Georgium, professum monasterii de Novo castro, dudum priorem prioratus de Ramosa, ad secundum diem praesentis generalis Capituli debite et sufficienter citatum expectatumque et vocatum, nec per se aut alium comparentem, generale Capitulum contumacem reputat, rebellem et excommunicatum, mandans et praecipiens omnibus et singulis Ordinis personis in sacro presbyteratus ordine constitutis, quatinus dum et quotiens requisiti fuerint praesentem diffinitionem executioni demandent, dictum fratrem Georgium, ubi et quando opportebit [oportebit], contumacem, rebellem et excommunicatum denuntiando et publicando. 142.   Cum in novissimo generali Capitulo fratres Ioannes de Luco et Hugo de Monte albo fuerint per idem generale Capitulum contumaces, rebelles et excommunicati reputati, declarati et denuntiati, nihilominus permanentes et perseverantes suae salutis immemores in dictis excommunicatione, contumacia et rebellione usque nunc animo indurato perseveraverunt et perseverant ; quapropter volentes eos per poenas temporales ad viam salutis reducere, praesens generale Capitulum, ipsos fratres aggravat et reaggravat, mandando omnibus abbatibus, prioribus, cellerariis, ceterisque officiariis Ordinis, ut dictos fratres ubi et quando oportebit et requisiti fuerint, contumaces, rebelles, excommunicatos, aggravatos et reaggravatos publicent et denuntient ipsos fratres, si eos apprehendere poterunt, capiendo seu capi faciendo, ac eos carceribus detinendo usque ad aliam generalis Capituli dispositionem. EXCUSATIONES ABBATUM 143.   Ad instantiam christianissimi domini nostri regis Franciae requisitionem, qui requirit et rogat per suas litteras abbatem monasterii de Fontanis albis a generali Capitulo praesenti excusari, ipsum abbatem pro hoc praesenti anno benigne supportatum habet, eidem abbati mandando, ut in proximo futuro generali Capitulo, sicut debet et tenetur, compareat. * * * 144.   Diffinitiones anno praecedenti editas praesens generale Capitulum confirmat et ratificat. 145.   Quia propter multiplicationem agendorum, praesentis Capituli materiae occurrentes commode non possunt hic apud Cistercium determinari, remittuntur ad reverendissimum dominum Cistercii, et ad illos dominos Diffinitores quos secum apud Divionem vel Belnam vocare dignabitur. 146.   Cum debita humilitate et reverentia supplicat R. D. Cisterciensem ut Italiam visitare dignetur. 